"Сўнги қалъа"нинг истило қилиниши\nҚўқон осмони узра кўтарилган қора қуюн кўланкаси ўн саккизинчи йилнинг баҳоридаёқ қадим Бухоро миноралари устига етиб келди. Ўша йилнинг баҳорида кўтарилган қонли ойболта йигирманчи йилнинг ёзини охирлатиб кундага тушди. Ойболта кундага тушгунича Бухородаги ички ҳолат бўрон арафасидаги нотабиий осойишталикни эслатарди. Амир томонидан бошқарилаётган кема икки бор қалқди. Биринчи қалқиш «Ёш бухороликлар» гуруҳи томонидан 1917 йилнинг 7 апрелида амир арки ёнида уюштирилган тинч намойиш ва амирга юборилган талабномаларда акс этди. Воқеаларнинг ривожи «Колесов юриши», қуролли инқилобчиларнинг мағлубиятга учраши ва амирнинг тараққийпарвар жадидлардан ўч олиши билан якунланди. Иккинчи бор қалққанида эса қизил қўшин тўфони кемани ғарқ этишга муваффақ бўлди.\nШу даврда Бухоро аҳолисининг асосий қисми майда деҳқон хўжалигида деҳқончилик билан шуғулланарди. 1917 йилда 669.640 минг десятиналик суғориладиган ерга эга бўлиб, унинг асосий қисмига пахта экиларди.\nКогондан Амударё қирғоқларигача ястаниб ётган бесарҳад чўлларию осмонўпар тоғу яйловларидан ҳар йили 800 милён атрофида қоракўл тери олинар ва етиштирилган хом ашёсининг 88 фоизини Русияга чиқарарди. Амир фуқароларининг умумий сони эса 2 милёнга яқинлашиб қолганди.\nХалқ орасида жиддий нуфузга эга бўлган «Ёш бухороликлар» гуруҳи шундайин нозик бир даврда тарих саҳнасига чиқдики, ҳаттоки амир ҳам улар билан ҳисоб-китоб қилишга мажбур бўлиб қолди. Чунки сиёсий ҳолат ва тарихий зарурият шуни тақозо қиларди. Бу гуруҳнинг жонкуярлари косибу ҳунармандлар ва ҳатто амир сарбозлари орасида ҳам топиларди. Шу сабабли бошқа жамоалардан халқ орасида таъсир доираси ва кўламининг кёнглиги билан ажралиб турсада, гояси халқнинг қуйи ва ўрта табақа вакиллари онгига сингиб улгурмаганди. Фақатгина, бир ҳовуч демократик қайфиятдаги мусулмонлар ва эндигина тетапоя бўлаётган миллатпарвар маҳаллий буржуйлар томонидан қизғин қўллаб-қувватланарди, холос.\n«Ёш бухороликлар» феврал ўзгаришигада мамлакат ҳаётининг ҳамма жабҳаси тараққиётига тўсиқ бўлиб турган эскича феодал ишлаб чиқариш муносабатларини синдириш, ўрта асрчилик истибдодини йўқ қилиш, уни замонавий илғор буржуа демократик тизими билан алмаштириш тарафдори бўлиб чиқдилар ва ўзларини дастлаб жадидлар оқимининг вакиллари деб ҳисобладилар. Ўнг қанот вакилларидан А. Муҳиддинов «Биринчи намойишгача (яъни феврал инқилобигача) бўлган даврдаги бизнинг мақсадимиз конституқион монархия ўрнатиб, амир Олимхонни Файзулла Хўжаев билан алмаштиришдан иборат эди» деб ёзади. Уларга бу ишда афғон элчиси Ғулом Набихон ёрдам беражаги ва кўмак эвазига у бош вазир лавозимига кўтарилиши лозим эди.\nИнқилоб арафасида Бухорои шарифда 12 та муфтий унвонига эга бўлган уламо бўлиб, уларнинг энг забардасти ҳисобланмиш Маҳмудхўжа Беҳбудий ва Мулло Икром амир ҳамда амир тизимини танқид қилиб мақола ва рисолалар битганди. Айни вақтда улар халқ орасида Бухоро жадидчилигининг отаси деган юксак номга ҳам сазовор бўлишганди. Улардайин тараққийпарвар кучларга қарши, эскилик ва бидъат тарафдори ва ўзларини «қадимийлар» деб аталадиган гуруҳга Мулло Абдураззоқ бошчилик қиларди. Ўз навбатида тараққийпарвар жадидлар ҳам маълум сабабларга кўра ўнг ва сул қанотга ажралиб кетганди. Анчайин шиддаткор ва инқилобий гуруҳ бўлмиш сўл қанотга маърифатпарвар шоир ва ёзувчи Абдурауф Фитрат ва Файзулла Хўжаев бош бўлган бўлса, бир-мунча юмшоқроқ, амир билан келишувчанлик, уни ислоҳотларга ундовчи сиёсат олиб борувчи, қон тўкилишини кечиримсиз гуноҳ деб билган ўнг жадидларга Абдувоҳид Бурхонов, Муҳиддин Мансуров ва Садриддин Айний бошчилик қилардилар.\nРусиядаги феврал инқилобининг ҳароратли нафаси империянинг чекка бир ўлкаси, ярим мустамлака (феврал ўзгаришидан кейин Бухоро ўзини мустақил давлат деб эълон қилганди) Бухоро музофотига ҳам ўз таъсирини кўрсатди. Вазият тақозосига кўра Керенскийнинг Вақтли ҳукумати амирлик бошқарувида ҳам демократик ўзгаришлар киритишни таклиф этади. Бу ишларга Миллер бош-қош бўлади. «Ёш бухороликлар» ҳам «махсус кенгаш» чақириб, муваққат ҳукумат амирга давлат бошқарувига демократик ўзгариш киритиш ҳақида тазйиқ ўтказишни сўраб А. Фитрат ва Усмонхўжаевни вакил этиб юборади, Вакиллар Ўренбургдан қайтишга мажбур бўлади, чунки Миллер сирли топшириқлар олиб Бухорога етиб келади ва жадидлар билан музокара олиб боради.\nАмирга бир томондан салтанат бошқарувига жадидлар жиддий ўзгартиш киритишни талаб қилса, иккинчи томондан қадимийлар, хурофотчилар билан биргаликда қонсираётган Урганжий бошчилик қилувчи гуруҳлар қатоғонни кучайтиришни талаб қиларди. Қай йўсинда бўлмасин амир жадидларга ён беришга мажбур бўлади ва 1917 йилнинг мартида ҳуррият манифестини (фармонни) эълон этади.\nБУХОРО АМИРИНИНГ ФАРМОНИ\nУлки исми раҳмондир.\nФуқароларимизнинг ҳамиша манфаатларини ва бахт-саодатларини кўзлаб, биз хукумат идораларимизнинг хаммасини мумкин қадар кенг равишда яхшилашга, уларнинг барча суистимолларини ва нотўғриликларини халқнинг истагига биноан сайлов асосида йўқотишга қарор қилдик. Барча яхшиланишларнинг ва фойдали ўзгаришларни барча фуқароларимизга эслатиб, биз уларни Бухоро халқи учун фойдали тараққиёт ва илм нури билан Бухорони ёритиш тўғрисида ўз зиммамизга олган қатъий қароримизни адо этишда ёрдам беришга чақирамиз.\nАввало биз қозихоналарни хамда хирож (ердан олинадиган солиқ), закот (пул, чорва моллари ва харакатдаги молу мулкдан олинадиган солиқ) ва бошқа солиқларни ундиришни бузилмас адолат асосига қурамиз, мамлакатда саноат хамда савдони, хусусан, қудратли Русия билан ривожлантиришга алоҳида эътибор берамиз. Жами амалдорлар, маъмурий хизматчилар назорат остига олиниб, уларга маош тайинланиб қўйилади ва хизмат ишларини бажарганликлари учун\nуларнинг ҳар қандай ҳақ олишлари ман этилади. Сўнгра биз мамлакат шариат амрига мувофиқ равишда фойдали илм ва фанларни ривожлантириш ва рағбатлантириш учун ҳамма чораларни кўрамиз.\nПойтахтимизда истиқомат қилиб турган фуқароларимизнинг сиҳат-саломатликлари, бахт-саодатларини кўзлаб биз аҳолига халқ ҳукуматига лойиқ кишилардан шўро сайлаб қўйиш ҳуқуқини беришга қарор қилдик. Шу кишилар мамлакатимиз пойтахтини соғломлаштириш ва обод қилиш тараддудини кўргайлар.\nШунингдек, бундан буён давлат хазинасини таъсис этиш, келадиган даромадларни ва давлат эҳтиёжларига сарфланадиган харажатларни аниқ ҳисоблаб хонлигимизнинг сармоясини белгилаб қўйиш зарур деб ҳисоблаймиз.\nБухоро давлатининг бахт-саодатини кўзлаб қиладиган барча ишларимиздан ва берадиган фармойишларимиздан фуқароларимизнинг ҳаммаси аниқ ва ўз вақтида хабардор бўлиб туришлари лозим деб ҳисоблаб, пойтахтимиз Бухорода босмахона барпо қилишни лозим топдик. Унинг биринчи вазифаси зарурат туғила бориши билан алоҳида хабарларни ҳамманинг фойдаланиши учун ва бухороликларнинг фойдали маълумотлар олиши учун нашр қилиб туришдан иборат бўлади.\nХалқимизнинг бахт-саодати учун Бухоро хонлигида ўз-ўзини бошқаришга эҳтиёж борлиги аниқланиши билан уни янада ривожлантира бориш тадорикини кўрамиз. Шу тантанали воқеани нишонлаб, бизнинг буюк ҳомиймиз Русия билан маҳкам бирлашиб халқнинг розилиги ва маъқуллаши билан турмадагиларни қамоқдан бўшатишни буюрамиз.\n(1917 йилнинг 7 апрели) 1335 ҳижрий йили, 28 куни.\nБухорои шариф. Бухоро амири Сайид Олимхоннинг катта муҳри».\nФармони олий эълон қилиниши билан амир Бухоросида одат тусига кириб қолган фармонни қутлаш маросими бўлиб ўтади. Мазкур маросимда Файзулла Хўжаев ҳам амир саройида масъул амал эгаси бўлган амакиси Латиф Хўжаев туфайли иштирок қилишга муваффақ бўлади.\nАмирнинг ҳуррият манифести жамиятлар, сиёсий гуруҳларнинг ўртасида қизғин муҳокама қилинди, сиёсий тортишувларга ҳам сабаб бўлди. А. Фитрат ва Файзулла Хўжаев бошлиқ сўл гуруҳдагилар шаҳарда кўп минг кишилик намойиш ўтказиб, халққа ҳақ-ҳуқуқини танитиб, сиёсий онгини оширишни илгари сурса, Абдувоҳид Бурхонов, Рифъат Мусо Сайиджонов ва Садриддин Айний бошлиқ эски жадидлар қонли ларзаларга йўл қўймай ислоҳотни аста-секин, босқичма-босқич тарзда амалга ошириш тарафдори бўлдилар.\nЎша куни Фитрат ва Ф. Хўжаевлар бошчилигида намойиш ўтказилди. Бу тўғрида Ф. Хўжаев қуйидагиларни ёзади: «Эрталаб «Ширкати баракат» магазини олдига келганимда фаол ходимларнинг 150 га яқини келган экан. Юриш эрталаб 8—9 ларда бошланди. Амирнинг фармонида майда миллатлар, эронийлар, яҳудийлар, лезгинлар тенг ҳуқуқлилик олган бўлса ҳам намойишга қатнашдилар (улар камситилиб белига белбоғ ўрнига арқон боғлаб юришга мажбур этиларди. Ш. Д.) ...Намойиш бошланганида 1000 га яқин киши қатнашаётганди, лекин йўл-йўлакай намойишчиларга тўда-тўда одамлар қўшилаверди ва тез орада намойишчиларнинг сони 5—7 минг кишига етди. Намойишчилар кўтарган қизил байроқларга ўзбек ва яҳудий тилларида «Яшасун ҳуррият», конституция, матбуот эркинлиги ва мустақил мактаб, ҳатто «Яшасун халоскор амир» деган шиорга ҳам кўзим тушди.\n...Намойишчилар чит растаси орқали Бозор кўчасидан ўтиб Говкушонга етдилар, намойишчилар сони кўпайгандан-кўпайиб бораверди ва Хиёбон томон йўл олди. Хиёбоннинг ўзида эронийларнинг вакиллари гуллар кўтариб намойишчиларни қўлладилар ва Хиёбонда катта митинг ўтказди. Сўнгра намойишчилар оқими Регистон томон йўл олди. Регистонда муллалар томонидан ташкил этилган ва жуда ҳаяжонланган 7-8 минг кишилик оломон йиғилган экан, уларга амирнинг сарбозлари ҳам хайрихоҳ бўлиб турганди. Тўқнашувнинг олдини олиш ниятида намойиш фаолларидан Абдувоҳид ҳаммани уй-уйига тарқалиши тўғрисидаги хабарни эълон қилди.\nАмир сарбозлари ўша куниёқ 30 га яқин намойишчини тутиб қаттиқ жазолади. Улар орасида С. Айний, Мирза Насрулло, Мирза Соҳиббой ва бошқалар бор эди. Амир ҳибсга олинганларни Осиёнинг эски одати бўйича калтаклаш тўғрисида буйруқ беради. Мирбобо ва Айнийга 75 дарра, Мирза Насруллога эса 150 дарра урилади. Намойишчиларнинг фаоллари Когонга қочиб жон сақлайдилар.\n«Ёш бухороликлар» амир билан Русия ваколатхонаси орқали музокаралар олиб боришга киришдилар.\nИлк куртаги 1913 йили ташкил топган мазкур сиёсий гуруҳ 1917 йилга келиб сиёсий партия сифатида шаклланди. Абдурауф Фитрат бу партиянинг саркотиби вазифасини бажарарди. «Ёш бухороликлар» етук сиёсий партияга айланмасданоқ, пухта дастурга эга бўлмасданоқ сиёсий жанг майдонига кирганди. Шунинг учун тинч намойиш оммавий қирғин билан якунланди, жипсликка анча путур етди, дин мутаассибларининг қаршилиги туфайли халқдан анча йироқлашиб қолди. Шу боис партия саркотиби А. Фитратга 1918 йилнинг январ ойида «Ёш бухороликлар» партияси дастури лойиҳасини ишлаб чиқиш топширилади. Дастурга миллий буржуазия равнақини қарор топтирган «Ёш турклар» партиясининг дастуридаги ғоялар асос қилиб олинади. Чунки Туркия ва Туркистон тараққиётининг ҳамма жабҳалари деярлик баробар даражада эди. Марказий Қўмита топшириғига кўра Фитрат ёзган ислоҳот лойиҳасида Бухорода ҳуқуқ асосида қурилган давлатчиликни жорий этиш, ўрта асрчиликдан қолган Шарқ истибдодини оврўпача маърифатли монархия билан алмаштириш ҳамда меҳнаткашлар оммаси-нинг фаровонлиги ва маданиятлилигини ошириш негизида Бухорони иқтисодий, сиёсий ва ҳарбий жиҳатдан мустаҳкамлаш ғоялари илгари сурилади. Бу ғоялар «Ёш турклар»нинг «Иттиҳод ва тараққиёт» фирқаси дастурида акс этганди.\nИши ўнгидан келавермаган «Ёш бухороликлар»нинг сўл қанот вакиллари энди очиқчасига қизил қўшин ёрдамига ишониб қуролли ҳужумга тайёрлана бошлади.\nЖадидлар ҳаракатининг иккинчи гуруҳи 1917 йилнинг апрелидаёқ «Шўройи Исломия» жамиятини тузганди. Бу гуруҳ Муҳиддин Мансуров, Абдураҳмонхўжа, Убайдуллахўжа (Файзулла Хўжаевнинг амакиси) бошчилигида ғайридинлар ёрдамига суянмаслик, айниқса, қизил қўшинни Бухоро тупроғига киритмаслик тарафдори бўлиб чиқдилар.\nА. Фитрат ва Ф. Хўжаевлар «Ёш бухороликлар»га бош бўлиб, Колесов бйлан қуролли қўзғолон уюштиришга келишиб олади. «Совет ҳокимияти ичидаги сўнгги қалъа» бўлган амирликни тугатишга «Ёш бухороликлар»дан кўра Колесов кўпроқ шошиларди. Чунки Колесовнинг ўзи Асхободдан Тошкентга келаётганида йўлда «Ёш бухороликлар» делегациясини қабул қилиб, «қўзғолонга тайёргарлик кўринглар», деб буйруқ беради. Қўзғолонга раҳбарлик қилиш учун «Ёш бухороликлар» Инқилобий қўмита сайлайди, унга Ф. Хўжаев, А. Фитрат, Отахўжаев, Бурхонов, Ағдаров, Пўлатов ва Фазлиддин махсумлар аъзо бўладилар.\nМилодий йил ҳисоби бўйича 1918 йилнинг 16 мартида кун ярмидан оққанда Ф. Колесов тўплар ва пулемётлар ортилган эшелон билан Янги Бухоро (Когон)га етиб келдилар. Ўша куниёқ «Ёш бухороликлар» қўлига қурол тутқазади. Ва биргалашиб амирга талабнома қўяди, унда шартларга 24 соат ичида жавоб йўллаши ва сарбозларини қуролсизлантириш талаблари қўйилган эди.\nБухоро амирига юборилган ултиматум матни қуйидагича эди.\n1. Ушбу билан бирга сизга«Ёш бухороликлар»нинг талабларини юбораётирмиз ва бу талабларни ҳеч бир ўзгартирмай 24 соат ичида қабул қилишингизни сўраймиз.\n2. Сизнинг ҳузурингиздаги ҳукумат тарқатиб юборилсин ва унинг ўрнига «Ёш бухороликлар»нинг Ижроия қўмитаси тайинлансин, бутун ҳокимият «Ёш бухороликлар» Ижроия қўмитасининг қўлида бўлажак. Янги ташкил қилинган ҳукумат мазкур Ижроия қўмита томонидан Сиз билан келишиб тайинланади.\n3. Агар қон тўкилишини истамасангиз бу талабларни албатта қабул қиласиз. Агар қабул қилмасангиз тўкилган қон учун сиз жавобгар бўласиз. У ҳолда нимаики ҳаракат қилиш бизнинг ихтиёримизда бўлади. Сизнинг жавобингиз бизнинг талабларимизга мувофиқ бўлиши лозим. Агар Сизнинг бирор жавобингиз бизнинг талабларимизга зид бўлиб чиқса, талабларимиз қабул қилинмаган деб ҳисоблаймиз.\nТуркистон Халқ Комиссарлари Советининг Раиси , Федор Колесов.\n«Ёш бухороликлар» Ижроия Қўмитасининг Раиси Файзулла Хўжаев»\nАмир тоқатсиз инқилобчиларга ултиматум жавобини йўллайди, унда шахсан амирнинг ўзи қўйилган талабларга қарши эмас ва уларнинг амалга ошишйдан хурсанд, лекин халқ бу ўзгаришларни қабул қилишга тайёр бўлмаганлиги сабабли ултиматумда кўзда тутилган ҳамма талабларни дарҳол амалга оширинглар деб қистамасликни, аста-секин, босқичма-босқич бажаришга рози эканлигини билдирди.\nТоқатсиз қуролли инқилоб-чилар Эски Бухорога ҳужум бошлашидан олдин амирдан иккинчи мактубни олади. Мактубда амир ултиматум шартлари қабул қилинганлигини билдириб, қуйидаги бир неча шартларни инқилобчилар олдига қўяди:\n1. Юборилган Ултиматумнинг ҳам шартларига розиман, фақат қизил қўшин шаҳарга киритилмаслиги керак.\n2. Шаҳарда «Ёш бухороликлар» намойиш ўтказмаслиги лозим.\n3. Таклиф этилган талаблар ҳозирнинг ўзидаёқ амалга оширилмайди, балки имкони борича амалга оширилади.\nТошкенту Қўқон кўчаларини қизғалдоқ рангга бўяган қизил гвардиячилар амир шартларни бажармади деб ҳисоблайди ва эрта саҳардаёқ Когон — Бухоро темир йўли бўйлаб биринчи бўлинмаси, Каттатош йўли бўйлаб иккинчи бўлинмаси «қотиб қолган ўрта асрчилик истибдодидаги феодал ислом мамлакати»да инқилобий ҳокимият ўрнатиш учун ўн саккизинчи йилнинг мартида кам сонли (200 атрофидаги) «Ёш бухороликлар»га суянган ҳолда «Осиёнинг энг қора диний марказларидан» бири бўлган, «аксилинқилобчилар, оқ гвардиячилар ва жаҳон империализмининг карвонсаройи» (В. Куйбишев) бўлиб қуролли инқилобчиларнинг гашига тегаётган мустақил Бухоро устига, қурол кучи билан инқилобни ёйиш ва чуқурлаштириш мақсадида қонли ҳужум уюштирди.\nХалқимиз бошига чексиз кулфатлар келтирган, милёнлар қалбини куйдирган, ўн минглар жонини олган, йўқсилларча «байналмилал бурч» деган шиор илк бора ўша машъум кунлари янгради.\nУмрида елкасига кетмондан бошқа қурол тутмаган «саводсиз, алданган қора авом халқ» (М. Фрунзе) паншаха, ўроқ ва болта билан қуролланган ҳолда миллат, эътиқод ва ватан ҳимоясига отланди.\nБу қонли воқеалар ва фожеаларнинг бевосита фаол иштирокчиси Файзулла Хўжаев қуйидагиларни ёзади: «...режада мўлжалланганидек ичдан туриб қўзғолон бошлаш мумкин бўлмади. ...Қуролли қўзғолон (аслида қонли агрессия) ичдан эмас, сиртдан бошланди. Қўзғолон халқ кўзғолони тарзида эмас, балки ўрис ва Бухоро қизилгвардиячиларининг кичикроқ аралаш отрядлари томонидан Бухорога қилинган ҳужум тариқасида бошланди.\n...Шундай вазиятда «Ёш бухороликлар»нинг режаларини аҳоли қўллаб-қувватлаш у ёқда турсин, балки аксинча, амир ҳукумати аҳолини «Ёш бухороликлар»га гиж-гижлашга, аҳоли орасида миллий ҳиссиётнинг ва диний мутаассибликнинг зўр тўлқинини қўзғашга, «Ёш бухороликлар» Ватанни ўрисларга сотаётган хоинлар, дини исломни таҳқирлаётган кишилар» деб кўрсатдилар» .\nБиринчи тўқнашув Бухоро деворидан бир чақирим чамаси орқада, Фотҳобод олдида рўй беради. Иккала томондан ҳам ўлганлар ва ярадор бўлганлар бирин-кетин жанг майдонида қолиб кетади.\nАмир қон тўкилишининг олдини олиш мақсадида битим тузиш учун қизиллар томонга вакил юборади. Амир вакиллари Усмонбек қушбеги, Ҳожи Закария ва Азимовлардан иборат эди. «Ёш бухороликлар» тарафидан А. Фитрат, Ф. Хўжаев, Фазлиддин махсум ва Колесов адютантлари билан биргаликда музокарага киришади. Музокара Ф. Колесовнинг ҳарбий вагонида ўтказилади. Вакиллар Колесовга амирнинг иккинчи фармони нусхасини беришади, унда қуйидаги фикрлар мужассамлаштирилган зди.\n«Худо таоло номи билан халқимизга маълум қиламанки, миллат учун тенглик ва эркинликдан кўра улуғроқ бахт йўқ. Халқимизга ҳуқуқ ва эркинликлар берилмаса ва давлатни идора қилиш тартиби замон руҳига мувофиқ идора этилмаса, мамлакатимизда халқнинг бахтли бўлишига ва унинг осуда ҳаёт кечиришига эриша олмаслигимизни жуда яхши биламиз. Халқимизнинг шунчалик орқада қолганлигига ҳамда зулмат ва жаҳолатда турганлигига биринчи сабаб маъмурларимизнинг уюшқоқсизлиги ва халқимизнинг қулликда қолганлиги эканлигини иқрор қиламиз.\nМана шу ҳолларни эътиборга олиб ҳамда халқимизниниг ва мамлакатимизнинг турмушини яхшилаш ниятида биз бундан ўн бир ой муқаддам бир фармон чиқарган эдик, лекин баъзи бир амалдорларнинг иғвогарлиги сабабли мазкур фармон амалга оширилмай қолди. Бунинг натижасида Бухоро халқи катта жафолар тортди.\nМамлакатимизнинг бахтли бўлиши бизнинг асосий вазифамиздир, шу боисдан ушбу иккинчи фармонни чиқариб бизнинг қароримиз қатъий эканлигини бутун халққа эълон қиламиз.\nХалқимизнинг бахти учун мамлакатда ўтказадиган вазифаларимиз қуйидагилардан иборат бўлади:\n1. Бутун халқимизга сўз эркинлиги, ҳунар-касб билан шуғулланиш эркинлиги, жамиятлар эркинлиги бериб, таловчиликни ва зулмни тамомила бекор қиламиз.\n2. Мавжуд кенгашлар ўрнида Бухоронинг ҳур фикрли кишиларидан Ижроия қўмита таъсис қиламиз, барча ислоҳотларни шу қўмитаминг программаси ва кўр-сатмаси бўйича ўтказамиз.\n3. Ҳозирги ҳукумат бошида турган кишилар эркинлик душманлари бўлиб, илгаригидек, фитналар қилиш тараддудини кўраётганлиги сабабли уларни четлаштирамиз ва уларнинг ўрнига Ижроия қўмита кўрсатиб берган кишиларни тайинлаймиз.\n4. Мамлакатни адолат ва шариат асосида бошқаришни ташкил этамиз.\n5. Тан жазоси беришни ва ўлим жазосини мавжуд қонун-қоидалардан чиқариб ташлаймиз.\n6. Ҳозирги вақтда амалда бўлган, мамлакатни хароб қилаётган «амлок» солиқ системаси бекор қилинади ва бундан буён биз Ижроия қўмита кўрсатмасига биноан маъқул бўладиган солиқни тайинлаймиз.\n7. Мамлакатга савдо ишлари учун зарар келтираётган «аминона» солиқ системаси бекор қилинади. Мамлакат ишларини ислоҳот қилиш йўлидаги бизнинг бу қарорларимиз қатъий эканлигини бутун халқимиз яхши билиши лозим.\nЎн тўққизини жумодил аввал, 1336 сана ҳижрия, бамутобиқ иккинчи март,\n1918 санаи милодия. Амир Сайид Олимхон муҳри».\n«Ёш бухороликлар» қўшимча шартлар билан амирни яна ён беришга мажбур этади ва амир қўшинларининг тўла қуролсизлантирилишини талаб қилади. Амир бу талабларни истаган тақдирда ҳам бажаролмасди, бажаришга кучи ҳам етмасди. Чунки сарбозлар ва муллалар дарғазаб бўлиб, бутун халқни кофирларга қарши оёққа тургизмоқда эди. Шундай бўлсада, «Ёш бухороликлар» ва қизил гвардиячиларнинг Уткин ва Абдураҳмонов бошлиқ бир гуруҳ ҳарбийлари амир аскарларини қуролсизлантириш учун Бухорога кириб боради.\nҚуролсизлантириш бошланиши биланоқ амир сарбозлари ўзларини ғурури топталган ҳисоблайди, чунки қайноқ қонли мусулмон ғайридин кишиси ёнидан яроғини суғуриб олишига чидаб туролмайди ва қуролсизлантириш тўс-тўполонга айланиб кетади. Буйсунмас сарбозлар қизил қўшин вакилларини банди этиб азоблаб ўлдирадилар.\nАмир 35 мингга яқин қўшин йиғиб, ибтидоий қуролланган ҳолда Колесов қўшинига ҳамла қилади. Оқибатда инқилобчиларнинг Тошкент билан алоқаси узилиб қолади ва орқага чекинади.\nТермиз ва Керкидан ҳарбий ёрдам ололмайди, бухороликлар юз чақиримдан ортиқ масофадаги, яъни Карманадан Қорақумгача, Фаробдан Каттақўрғонгача бўлган темир йўл изларини бузиб ташлашади. Жанг ҳаракатлари тўғрисида яна Файзулла Хўжаевдан эшитсак: «Бизда европача артиллерия бўлганлиги амир армиясига нисбатан бизнинг бирдан-бир афзаллигимиз эди, Биз мана шу афзалликлардан фойдаланиб Эски Бухорони тўпга тутишга, шу тариқа амирнинг ҳужумини тўхтатишга, шунингдек, шаҳарга ваҳима солиб оломонга таъсир ўтказишга қарор қилдик.\nТўпга тутишни бошлаб юбордик, аммо бир неча соат давом этган тўпга тутиш ҳеч қандай натижа бермади. Кейин маълум бўлишича, биз отган тўп ўқларининг бирортаси ҳам шаҳарга тушмапти. Биз учун аянчли бўлган бу ғалати фактдан муллалар дарров фойдаланиб, кофир ва даҳрийларнинг, «ёш бухороликлар»нинг тўпи «Бухорои шариф»ни вайрон қилишга Оллоҳ таоло ва Муҳаммад алайҳиссалом йўл қўймади, улар мусулмонларни ва амирни тўп ўқларидан сақлаб қолдилар, деб ташвиқот юритдилар».\nҚизил қўшин беш кун давомида Тошкент томонга чекиниб борди ва Қизилтепага етганда Тошкентда Қолузаев отряди билан ёрдамга етиб келади.\nШундай қилиб, беаёв қонли тўқнашув бир зарб билан «мудроқ уйқудаги қора ўлка»да сосиалистик жамият ўрнатмоқчи бўлган қуролли инқилобчилар ва «Ёш бухороликлар» гуруҳи сўл қанотининг тўла мағлубияти билан якун топди. Бу инқилобчиларнинг Туркистондаги илк мағлубияти эди. Юқоридаги иқтибослардан кўриниб турибдики, бу қонли юришни уюштиришда ўз халқини ўзгалар қўли билан озод этмоқчи бўлган «Ёш бухороликлар»нинг сўл қанот ўнгдорлари Абдурауф Фитрат ва Файзулла Хўжаевлар алоҳида ташаббус кўрсатадилар.\nБу қонли қисмат ва қонли воқеалар тарихга «Колесов юриши» ёхуд «Колесов воқеаси» номи билан кирди.\nКолесов воқеаларидан сўнг Бухоро халқи маҳаллий демократларга ҳам, оврўпалик худрсиз қуролли инқилобчиларга ҳам ишонмай қўйди. Мамлакатда эса қонли зулм авж олди. Зулмнинг тиғи биринчи навбатда тараққийпарвар зиёлиларга қаратилди, кимдаким, жадидчиликда шубҳаланса ёхуд уларга хайрихоҳ бўлса, у қайси ижтимоий табақа вакили бўлишидан. қатъи назар қирринга, ҳар қандайин ҳур фикр — қатоғонга гирифтор этилди. Натижада уч кун ичида 5 мингга яқин киши ҳибсга олинди 500 дан ортиқ киши турмага ташланди. Регистон майдонида 63 киши Ватан хоини сифатида халқ олдида осиб ўлдирилди. Қонли тўқнашувнинг якуни эса мағлуб ғолибни ўзаро тенг бўлмаган шартномага имзо чектириши билан тугалланди.\nКелинг, яхшиси, Қизилтепа шартномасининг бандлари билан танишиб чиқайлик. Битим 1918 йилнинг 25 мартида Қизилтепада имзоланади, шу сабабли тарихга «Қизилтепа битими» номи билан муҳрланди.\n«Русия томонидан отряд комиссари В. Я. Шмидт, Ҳарбий Коллегия аъзоларидан Г. А. Колузаев, С. М. Степанов ва В. М. Копилов, Туркистон ўлкаси темир йўл комиссари А. Ф. Салькин, подшо салтанатининг собиқ элчиси П. П. Введенский ва Мирбадаловлар қатнашдилар.\nБухоро амирлиги номидан амирнинг бош закотчиси Мирза Салим парвоначи, Бийхўжа, Абдурауф Карвонбоши, Азиммирбобо Мирохур ва амирнинг бошқа аёнлари иштирок қилдилар.\nКелишув йигинига В. Я. Шмидт раислик, А. Ф. Салькин котиблик, П. П. Введенский тилмочлик килди.\n1. Бухоро амирлиги фукароларини биргаликда қуролсизлантириш, биринчи бандга қуйидаги ўзгартиришлар қўшиб қўйилди. «Чўлда жойлашган Бухоро фуқароларидаги қуролларни чорвани қўриқлаш учун қолдириш, улардаги винтовкаларнинг ярмини пилта милтиққа алмаштириш».\n2. Сўнгги рўй берган воқеалар-га қадар маежуд бўлган, мунтазам армияни қолдириш. Бу банд тубандаги ўзгартиришлар билан қабул қилинди. «Армиянинг миқдори 12 минг навкар, 12 та тўманбошидан иборат бўлсин ва ҳамма мис қуроллар (эски мис замбараклар) амирлик ихтиёрида колдирилсин. Янги замбараклар, пулемётлар билан бирга Туркистон ҳукумати ихтиёрига берилсин».\n3. Бухоро амирлигидан паноҳ топган ўрис аксилинқилобчи зо-битларини Шўроларга тутиб бериш.\n4. Бухоро ҳукумати темир йўлларни, ҳарбий ҳаракатлар туфайли вайрон бўлган давлат муассасаларини, тинч аҳолининг кўрган зарарларини тиклаш ва Туркистон ХКС ихтиёрига 100 вагон нон (буғдой), биринчи навбатда Тошкентга 20 вагон нон юборишни зиммасига олди.\n5. Амирлик ҳудудидаги темир йўл, почта, телеграф ва уларда ишлаётган оврўпалик хизматчиларнинг хавфсизлигини таъминлаш;\n6. Иккала томон ҳам бандиларни шартсиз алмаштириш;\n7. Ўрта Осиё темир йўлининг Бухоро ҳудудидан ўтган қисмида Шўро харбийларининг тўсиқсиз ҳаракатини таъминлашга кафолат бериш;\n8. Амир ҳузурида Шўро комиссари бўлишлигини шартсиз тан олиш. Туркистон Халқ Комиссарлари Советининг Раиси Фёдор Колесов. Вақтинчалик Туркистон Ташқи ишлар ХК вазифасини бажарувчи X. Э. Кримов. Ва иш бошқарувчи Цёнтренко имзо чекдилар». Ўз-ўзидан кўриниб турибдики, дўст тутинмоқчи бўлган гуруҳлар бундай битимни таклиф ҳам қилмайди, имзо ҳам чекмайдилар. Иккала томоннинг ҳам мақсади битта, вақтдан ютиш, бўлғуси ҳал қилувчи жангга пухтароқ тайёрланиш эди. Замонавий ҳарб илмидан хабардор амир (у Петербург ҳарбий кадрлар корпусини битирган ва подшо армиясининг генерал майори унвонини олган эди). 13 минг ибтидоий қуролланган сарбозлари билан 70 минг атрофидаги жангу жадал кўрган, «қаҳрамонлик» кўрсатишда Исқобелов аскарларидан ҳам қолишмайдиган, замонавий яроғли улкан армияга бас кела олмаслиги, қизил қўшиннинг зарурат туғилса марказдан яна истаганча мадад кучи олиши мумкинлигини яхши биларди. Шунинг учун бўлса керак, амир янги тўқнашувнинг олдини олиш учун Самарқанд ва Тошкентда Бухоро элчихоналарини очди, Московга 1920 йилнинг 8 июнида РСФСР ташқи ишлар халқ комиссари Г. Чечерин ҳузурига тинчлик делегақиясини юборади ва икки давлат ярим асрдан зиёд дўстона яшаётганини таъкидлаб, иқтисодий, сиёсий, зарурат туғилса, бир-бирига ҳарбий ёрдам беришга чақиради ва Москвада Бухоро давлатининг элчихонасини очишни сўраб, унга Мирза Муҳди Хўжабоевни элчи этиб тайинлаганини билдиради.\nЛекин амирнинг ҳаракатлари зое кетди. Икки ярим йиллик танаффусдан сўнг қуролли инқилобчилар Туркфронт қўмондони Михаил Фрунзе буйруғига мувофиқ, ўта жиддий тайёргарликдан сўнг 29 август куни Эски Бухоро қалъасига ҳужум бошлади. «Охирги ҳужум бошланди, — деб ёзади Г. Омелюстий ўзининг «Бухоро қалъаси остида» деб комланган хотираномасида. (Мақола Бухоро ва Хоразм инқилобининг 10 йиллиги муносабати билан мақолалар тўплами сифатида чоп этилган).— Душманга озми-кўпми зарар бериши мумкин бўлган нарсаларнинг ҳаммаси жангга солинди. ...Яқин келтириб қўйилган тўплар Қарши дарвозасининг арчадан ясалган табақаларини ниҳоят ёриб ўтди. ...Кўча жанги бошланди. Устиларига ҳамма томондан ўқ ёғдириб турилган, қўл гранаталари ирғитилаётган, ҳатто томлардан, деразалардан қайноқ сув қуйилиб турган вақтда ҳам Бухоронинг инқилобий отрядлари, қизил гвардиячилар, қизил аскарлар гуруҳлари шаҳар ёнғинлари орасидан ёриб ўтиб, олға боравердилар. Қинғир-қийшиқ тор кўчалар, қалин пахса деворлар ҳар бир қадамда тўсқинлик туғдирмоқда эди. Ҳар бир уй, ҳар бир маҳалла жанг билан қўлга киритилди. Чунки дарғазаб оломон «оллоҳ-оллоҳ» деб бақириб, бизнинг тўхтовсиз отилиб турган пулемётларимиз томон келаверардилар».\nАрк олди ва атрофи ловуллаб ёнмоқда эди. Инглиз жосуси майор Блейкернинг хотираномасидан эса «... броневиклар оломон тўла кўча бўйлаб қон кечарди» деган сўзларни ўқиш мумкин. Худди шунга ўхшаш жанг лавҳаларини Верешагин, Кауфман, Искобелов, Терентев китобларида ҳам учратса бўлади.


Янги президентнинг дастлабки фармонлари\nАҚШ президенти Барак Обаманинг бугун Кубадаги Гуантанамо қамоқхонасини бир йил ичида ёпишни назарда тутувчи фармойишга қўл қўйиши кутилмоқда.\nАссошиэйтед Пресс ахборот агентлигининг билдиришича, ушбу фармойишда қамоқхона маҳбусларига нисбатан олиб борилаётган барча маҳкама жараёнларини вақтинчалик тўхтатиш топшириғи ҳам бор. Бундан ташқари Обама маҳбуслар шароитини қайта кўриб чиқиш ва уларга нисбатан қийноқлар қўлланилишини маън этувчи ҳужжатни ҳам имзолайди.\nБарак Обама ўзининг сайловолди кампаниясида Гуантанамодаги қамоқхонани ёпиш ниятида эканини бир неча бор таъкидлаган эди.\nҲозирда бу ҳибсхонада терроризмга алоқадорликда гумон қилиниб, жами 250га яқин маҳбус сақланмоқда.\n21 январ куни давлат раҳбари лавозимидаги биринчи иш кунини бошлаган Барак Обама мамлакатда ошкоралик даври бошланганини эълон қилди. Шу куни АҚШ янги президенти мудофаа ва хавфсизлик идоралари раҳбарлари ҳамда иқтисодий маслаҳатчилари билан учрашди.\nШунингдек, чоршанба куни Сенат АҚШ давлат котиби лавозимига тақдим қилинган сенатор Ҳиллари Клинтон номзодини кўпчилик овоз билан тасдиқлади.\nЭндиликда Ҳиллари Клинтон АҚШ Давлат котиби сифатида расман ишга киришди.


Боланинг ақлан ривожланишида она сутининг фойдаси катта\n12:27 / 03.08.2016\nОлимлар болани она сути билан боқишнинг яна бир фойдали томонини кашф қилишди. Маълум бўлишича, она сути янги туғилган гўдаклар миясининг ривожланишида катта роль ўйнайди, бу эса уларнинг кейинги ҳаётига ҳам таъсир кўрсатади. Она сути билан боқилган болалар юқори IQ (ақлий салоҳияти) натижаларини кўрсатишган, бундан ташқари, уларнинг хотираси, ҳаракатлари ва бирор нарсани ўрганиши яхшироқ ривожланган бўлади. Америкалик олимларнинг тадқиқот натижалари The Journal of Pediatrics нашрида чоп этилган.\nАҚШлик тадқиқотчилар жамоаси камида 28 кун давомида она сути билан боқилган 180 нафар боладан иборат гуруҳни тўплашди. Олимлар 7 ёшдаги болаларни ўрганиб чиқиб, уларнинг мия ҳажми, шунингдек ўқиш, математик билим, нутқ, хотира каби ақлий салоҳияти бўйича тест натижалари турли хил аралашмалар билан боқилган тенгдошларига нисбатан кўп жиҳатдан устун эканлигини аниқлашди.\nОлимлар бир овоздан болани туғилиши биланоқ она сути билан боқишни тавсия қилишмоқда. Улар боланинг ривожланишига кўплаб ташқи омилларнинг таъсир кўрсатишини ҳамда она сути – улардан биригина эканлигини яхши билишади. Бироқ тадқиқотларнинг кўрсатишича, бу омил жуда муҳим, шу боис жиддий сабаб бўлмаса, болани бундан маҳрум қилиш керак эмас.


Роналду миллий жамоадаги ғалабалар сони бўйича Хавини ортда қолдириб, 3-ўринга кўтарилди\nХавиРоналдуПортугалия миллий жамоаси\nПортугалия миллий жамоаси Миллатлар Лигаси 6-турида Хорватия (3:2) устидан ғалаба қозонди.\nПортугаллар сафида ҳужумчи Криштиану Роналду майдонга тушди ва миллий жамоадаги ғалабаларини 101тага етказди. 35 ёшли футболчи бу кўрсаткич борасида Испания миллий жамоаси яримҳимоячи Хавини (100) ортда қолдириб, 3-ўринга кўтарилиб олди.\nРоналдудан олдинда ҳам испаниялик футболчилар ўрин олган: Серхио Рамос (129) ва Икер Касильяс (121).\nЭслатиб ўтамиз, Португалия 13 очко билан ўз гуруҳида 2-поғонани эгаллади ва турнир яримфиналига чиқа олмади.


Пахта 165 тенгедан қабулланмоқда\nМақтаарал туманида “Оқ карвон – 2017” анъанавий тадбири ўтди.\nУнда янги ҳосил маҳсулоти нархи белгиланди. Хирмонларга килограмми 165 тенгедан дастлабки ҳосил етказилди. Аммо пахтага эҳтиёж юқори, шу боис унинг баҳоси 200 тенгегача кўтарилиши мумкинлиги айтилмоқда.\nМақтааралда ерни соғломлаштиришнинг янги ва самарали схемасига кўра ишлов берилган 95 минг гектарга чигит қадалган. Деҳқонлар ўрта ҳисобда 21-24 центнердан ҳосил кўтариш ниятида. Жами 200 минг тонналик хирмон уйиш режаланмоқда.\nЖанубий Қозоғистон вилоятида ҳаммаси бўлиб 134,6 минг гектарга барака уруғи қадалди, бу ўтган йилгидан 25 минг гектарга кўп. 2016 йилда ҳосилдорлик гектарига ўрта ҳисобда 26,2 центнерни ташкил этди. Жорий йилда 300 минг тоннадан зиёд пахта хомашёсини тўплаш режаланмоқда.\n"Жанубий Қозоғистон" мухбири. Собиржон ИСАМАТОВ суратлари, 2017-09-26, 10:15 192


Россия Косовога халқаро назоратдаги мустақиллик бериш ҳақидаги БМТ режасини танқид қилмоқда.\n26 январ 2021, Тошкент вақти: 14:12\nРасмий Москва то Сербия ҳукумати БМТ таклиф қилган режага рози бўлмагунча унга қарши чиқишини билдирди. Бироқ, Россия Косово бобида ўзининг кескин позициясини сақлаб қолишга тайёрми?\n9 июн куни — Катта саккизлик давлатлари саммитидан бир кун ўтиб — Россия президенти Путин Сакнт-Петербургда ўтган иқтисодий форум доирасида Сербия бош вазири Воислав Коштуница билан учрашди.\nМузокарадан кейин уюштирилган матбуот анжуманида президент Путин Коштуницани катта саккизлик саммитида Косово мақомига оид кечган музокаралар натижасидан мамнуният билан хабардор қилганини сўзлади.\nБироқ дунёнинг саноати ривожланган 8 давлати раҳбарлари Косово бобида келган бу хулоса деярли боши берк кўчага кирган ва бу Россия ҳукуматининг Сербиянинг, асосан, албанлар истиқомат қиладиган Косово ўлкасига халқаро назорат остидаги мустақиллик бериш тўғрисида БМТ Хавфсизлик кенгаши таклифи лойиҳасини яна бир бор рад этгани билан боғлиқ бўлди. Россия Косово масаласида ўзининг узоқ муддатли иттифоқчиси бўлган Сербияни қўллаб-қувватлашини яна бир бор намойиш қилди.\nБМТ га аъзо давлатлар, айниқса, АҚШ нинг муттасил босимига қарамай расмий Москва ўз позициясида қатъий туришга қарор қилган кўринади.\nМосквдаги “Наследие” жамғармаси директори Евгений Волк бунинг замирида Москванинг жиддий стратегик манфаатлари ётибди, дейди.\n“Бу манфаат эса Болқон ҳудудида ўз позициясини сақлаб қолишдан иборат. Россия анаъанавий равишда бу борада ўзига ягона иттифоқчи бўлиб қолаётган Сербияга таянади. Агар Россия Косовога мустақиллик мақоми берилишига рози бўлса, Сербия ундан юз ўгириши ва бошқа собиқ Югославия ўлкалари каби НАТО, Европа Иттифоқи томонига ўтиши мумкин. Россия ҳозир бор имкониятлари билан бунинг олдини олишга уринмоқда”, дейди Москвдаги “Наследие” жамғармаси директори Евгений Волк.\nБу вазиятда БМТ Хавфсизлик кенгаши аъзоси бўлган Россия БМТ резолюциясига вето қўйишга қадар бориши мумкинми, деган савол туғилади.\n“Бу масалада Россия жуда муросасиз бир позицияга ўтди ва у бу йўлда ҳамма чораларни қўллашга тайр. Ҳатто, агар резолюция БМТ Хавфсизлик кенгашида муҳокамага қўйилса, унга вето қўйишга ҳам тайёр менимча”, дейди россиялик таҳлилчи.\nҲозирча Россия ўз қарори сабабини таклиф этилган лойиҳа Сербияга қўшни давлатлардаги айирмачи гуруҳларга ҳам намуна бўлади ва айни вақтда бу БМТ га аъзо давлат ҳукумати ҳоҳишига зид равишда унинг ҳудудий яхлитлигини бузишдир, деб изоҳламоқда. Аксар таҳлилчилар, Россиянинг эътирози Косово можаросини тинч йўл билан ҳал этишдаги жиддий тўсиқ, деб баҳоламоқда.\nБир тарафдан, расмий Москва БМТ эришилишига шубҳа билан қараётган сулҳ келишуви йўлида Косово ва Сербия етакчиларини музокарани давом эттиришга чақирмоқда.\nБошқа тарафдан, ҳам Россия эълон қилиши мумкин бўлган вето, ҳам Косово мустақиллигининг бир томонлама тан олиниши Москванинг Бирлашган миллатлар ташкилоти билан таранглашиб улгурган муносабатларига жиддий зарба бериши мумкин. Косовонинг бир томонлама равишда тан олиниши айни вақтда Россияга ўзи учун жиддий сиёсий аҳамиятга эга бўлган Абхазия ва Жанубий Осетия, шунингдек, Молдовадаги Днестрбўйи ўлкаларининг россияпараст кучларини қувватлашида дастак бўлиб хизмат қилиши мумкин.\nРоссия Фанлар Академияси қошидаги Тарих институти ўқитувчиси, минтақавий эксперт Артём Улунян бу борада шундай фикрда:\n“Бу биринчидан Россиянинг Европа билан ўзаро муносабатларида жиддий муаммо туғдиради. Иккинчидан, Россия энди собиқ иттифоқ ҳудудида ўз иродасига кўра ҳаракатлана бошлайди. Бу ҳудудда эса ўзини мустақил, деб эълон қилган, аммо тан олинмаган давлатлар борлиги маълум”, дейди россиялик минтақавий эксперт Артём Улунян.\nҲозирда БМТ га аъзо давлатлар бу борада жиддий хавотир билдира бошлади. АҚШ президенти Жорж Буш 9 июн куни Италияга қилган сафари чоғида Косово масаласини тугал ҳал қилиш фурсати келганини ва тез орада бу масала ҳал этилишини айтди.\nМинтақавий эксперт Улуняннинг фикрича, ҳозир ҳам Европа, ҳам АҚШ бу масалада шошилинч резолюция қабул қилинишини талаб қилиш имконига эга.\n“Катта саккизлик саммитида айнан шу масаланинг биринчи даражага кўтарилиши ва президент Бушнинг жанубий Европа ҳамда Болқон ўлкаларига охирги сафари Вашингтон учун бу масалани шу йил охирига қадар ечиш зарурлигива унинг миллий хавфсизлиги учун ўта муҳимлиги билан боғлиқ. Бошқа тарафдан эса бу албатта, Европадаги кучлар бирлиги муаммоларини ҳал қилишда ҳам муҳим аҳамиятга эга. Чунки бу муаммо ечимисиз қолар экан миграция, иқтисод ва қатор бошқа соҳалардаги лойиҳаларни амалга ошириш имкони ҳам бўлмайди”, дейди россиялик минтақашунос эксперт.\nҲозирча, Европа ва АҚШ Косово масаласида Россия билан муросага эришиш учун 2007 йилнинг охирига қадар уриниши мумкинлиги кутилмоқда. Айни вақтда Сербиянинг Косово келажагига оид БМТ таклиф этган лойиҳага қаршилиги Россия ва Ғарб муносабатларидаги оғриқли нуқталарнинг бири бўлиб қолмоқда.


Аёл ва унинг жамият устиворлигидаги ўрни (2) – Islom Nuri\n«Барча ҳамду санолар Аллоҳга хосдир. Мен Унга ҳамд айтаман ва Ундан ёрдам сўрайман, Муҳаммадга ва у зотнинг аҳли ва асҳобига саловотлар айтаман. Ва баъд… Мен сизнинг хулқ-атворингиздан бехабар, (хонадонингизга) бегона аёлман. Менга ўзингиз яхши кўрадиган нарсаларни айтиб беринг, мен ўша ишларни қилай ва менга ўзингиз ёқтирмайдиган нарсаларни айтиб беринг, мен уларни тарк қилай»..\nШурайҳ айтади: «Аллоҳга қасамки, эй Шаъбий, у менга шу мавзуда хутба қилиш мажбуриятини юклаб қўйди. Шундан сўнг мен дедим: «Аллоҳга ҳамд айтаман ва Ундан ёрдам сўрайман, Пайғамбаримизга, у зотнинг аҳли ва асҳобига саловотлар айтаман. Ва баъд… Сиз шундай гапларни айтдингизки, агар шунда собит турсангиз, бу ўзингизнинг фойдангиз бўлади, агар қуруқ даъво қилаётган бўлсангиз, бу ўзингизга қарши ҳужжат бўлади. Албатта, мен фалон-фалон нарсаларни ёқтираман ва фалон-фалон нарсаларни ёқтирмайман. Қандайки бир яхшиликни кўрсангиз, уни ошкор қилинг, қандай бир ёмонлик кўрсангиз, уни яширинг».


24 йил ичида Қозоғистонга бошқа давлатлардан қарийб 1 млн қозоқ кўчиб келди\n19:27 / 28.05.2015\n1991 йилдан бугунга қадар Қозоғистонга бошқа давлатлардан 259 539 қозоқ оиласи ёки 953 908 киши кўчиб келди. Улар бугунги Қозоғистон аҳолисининг 5.5 фоизини ташкил қилади. Бу ҳақда мамлакат соғлиқни сақлаш ва ижтимоий тараққиёт вазирлиги матбуот хизмати хабар бермоқда.\nАниқлаштирилишича, уларнинг аксарияти (61.5 фоизи) Ўзбекистондан ташриф буюрган. Қолганлари Хитойдан (14.3 фоиз), Мўғулистондан (9.3 фоиз), Туркманистондан (6.8 фоиз), Россиядан (3.5) ва бошқа давлатлардан (3.5 фоиз) келган.\nЯнги кўчиб келганларнинг кўпчилиги Жанубий Қозоғистон, Олма-Ота, Манғишлоқ ва Жамбул вилоятларига жойлашган. Уларнинг 55.6 фоизи меҳнатга лаёқатли ёшда. 18 ёшгача бўлганлар 39.9 фоизни, нафақахўрлар 4.5 фоизни ташкил қилади.


16:05 / 16.10.2019 1191 pdf Ўқиш режими + -\nСофия бинти Ҳуяй розияллоҳу анҳонинг оталари Ҳуяй ибн Ахтобнинг насаби Ҳорун алайҳиссаломга бориб тақалади.\nУ кишининг оналари Барра бинти Самуал ҳам Бани Назир яҳудийларининг катта оилаларидан эди.\nСофия оиланинг эрка фарзанди бўлиб ўсди. Бу ҳақда ва у кишининг Расулуллоҳ соллаллоҳу алайҳи васаллам ҳақларида биринчи эшитган нарсалари тўғрисида Ибн Исҳоқ «Сийрат» китобида София бинти Ҳуяй розияллоҳу анҳодан қуйидаги ривоятни келтирадилар:\n«Мен отамнинг энг маҳбуб боласи эдим. Амаким Абу Ясирга ҳам худди шундай эдим. Мен уларга бошқа болалари билан бирга йўлиқсам, албатта, бошқани қўйиб, мени олар эдилар. Расулуллоҳ соллаллоҳу алайҳи васаллам Мадинага келиб, Қубодаги Амр ибн Авфникига тушганларида отам Ҳуяй ибн Ахтоб ва амаким у зотнинг олдиларига боришди. Улар қуёш ботганда қайтиб келишди. Икковлари жуда ҳам чарчаган, тарвузи қўлтиғидан тушган ҳолда зўрға келишди. Мен одатдагидек, эркаланиб, уларнинг қаршисига чиқдим. Аллоҳга қасамки, икковидан бири ҳам менга илтифот қилиб қўймади. Уларни ғам босган эди. Мен амаким Абу Ясирнинг отам Ҳуяй ибн Ахтобга:\n«Бу ўшами ўзи?» деганини эшитдим.\n«Ҳа, Аллоҳга қасам», деди у.\n«Таниб, аниқладингми ўзи?» деди.\n«Сенда у ҳақда нима бор?» деди.\n«Адоват! Аллоҳга қасамки, модомики бор эканман!» деди у.\nСофия бинти Ҳуяй Расулуллоҳ соллаллоҳу алайҳи васалламга нисбатан адовати ана шу даражада қаттиқ бўлган оилада ўсдилар.\nУларнинг оиласи Хайбар деган жойда истиқомат қилар эди. София бинти Ҳуяй вояга етганларида Салом ибн Мишкам ал-Қаразий деган кишига турмушга чиққан эдилар. У билан ажрашганларидан кейин эса Кинона ибн Робийъга никоҳланган эдилар.\nМахаммад Али 12:04 / 18.10.2019\nМақолан давомин кутамиз\n11:32 / 16.10.2019 868\n2051 21:09 / 15.12.2018\n2492 18:05 / 15.02.2019\n2017 16:06 / 08.11.2018\n284 17:02 / 11 ноябрь


Бугун Халқаро пресс-клубда юртимизда спорт соҳасида олиб борилаётган ишлар, олимпия ҳаракати ва аҳоли ўртасида соғлом турмуш тарзини шакллантириш масаласида матбуот анжумани бўлиб ўтди. Ушбу матбуот анжуманида ЎФФ вице-президенти Сардор Раҳматуллаев, Келишилган ўйинларга қарши кураш қўмитаси раиси Аҳрол Иноятов иштирок этди. Ушбу матбуот анжуманида берилган саволларга ва вақт чегараланганлиги сабабли матбуот анжуманида жавоб беришга улгурилмай қолинган саволларга ЎФФ вакиллари жавоб қайтаришди. Ушбу жавоблар Халқаро пресс-клуб томонидан эълон қилинди.\n- Ўзбекистон Ижроия Қўмитасининг 2015 йил 25 июндаги мажлисининг қарорига кўра, Ўзбекистон миллий терма жамоаси олдига 2018 йилда Россияда бўлиб ўтадиган Жаҳон чемпионатига чиқиш вазифаси қўйилган. Айни пайтда Ўзбекистон терма жамоаси 8та ўйиндан кейин 12 очко жамғарган ҳолда ўз гуруҳида 3-ўринда бормоқда. Жаҳон чемпионатига чиқиш вазифасини уддалаши учун Ўзбекистон 31 август куни сафарда Хитойни, 5 сентябрь куни Тошкентда Кореяни мағлубиятга учратиши керак.\n- Миллий терма жамоага чақириладиган ўйинчиларинг имкониятларини таҳлил қиладиган гуруҳ борми? (айни дамда ким яхшироқ спорт формасида эканлигини аниқлаш учун)\n- Бор. Миллий терма жамоа штабида илмий-услубий ёрдам кўрсатиш гуруҳи бўлиб, бу иш билан Григорий Колосовский ва Фарҳод Абдуқодиров шуғулланишади. Уларнинг асосий вазифаси футболчиларнинг физиологик функционал ҳолатини аниқлаш, уларнинг жисмоний саломатлигини мониторинг қилиш каби ишлардан иборат.\n- Нега натижаси паст бўлса ҳам Лобанов, Сергеев, Ҳошимов ва Андреев каби ўйинчиларга терма жамоада жой кафолатланган?\n- Ҳеч қайси жамоада ҳеч ким учун жой кафолатланмаган. Қайтараман, кафолатланмаган. Терма жамоанинг асосий таркибини тузиш ваколати фақат бош мураббийга берилган. Таркибни мавсумнинг бориши, футболчиларнинг аҳволи, ўқув-машғулот йиғинларининг якунига қараб фақат бош мураббий аниқлайди. Бош мураббий кимни тайёр кўрса, ўша футболчини майдонга туширади. Қайси футболчи бош мураббий жамоада жорий қилган ўйин услуби, ўйин фалсафаси ва талабларига жавоб берса, ўша футболчи ўйнайди.\n- ЎФФда Жаҳон чемпионатига йўлланма жуда кучли сиёсий обрў эканлиги ҳақида тушунча борми?\n- Бор. Бу фақат сиёсий обрў бўлганлиги учун эмас, энг аввало, халқимизнинг азалий орзуси эканлиги, қолаверса, бу нарса мамлакатимизда футболнинг кейинги ривожига катта туртки бўлиши мумкинлигини тўғри англагани учун ҳам жаҳон чемпионати йўлланмаси учун кураш олиб борамиз.\n- ЖЧни ўртача 5 миллиард инсон кузатади, бу катта туристик бозор эканлигини билдиради... (Ўзбекистонни реклама қилиш нуқтаи назаридан)\n- Германиядаги transfermarkt.de сайти маълумотига кўра, Лобанов, Сергеев, Ҳошимов ва Андреев трансфер нархларига ўртача 200 минг евродан қўшилган. Бу ишқибозларда “Бабаян ўзига қарашли футболчиларни нархини ошириш учун миллий жамоада ўйнатяпти” деган фикрни келтириб чиқармоқда.\n- Нега тўртта мағлубиятдан кейин ҳам Бабаян истеъфога чиқарилмаяпти?\n- Биринчидан, Самвел Бабаян билан саралаш ўйинларининг охиригача шартнома тузилган ва агарда у ўзига юклатилган вазифани уддалай олмаган тақдирда истеъфога чиқарилиши мумкин. Лекин, айни пайтда Ўзбекистон терма жамоасида жаҳон чемпионатига тўғридан-тўғри йўлланмани қўлга киритиш учун жуда яхши имконият мавжуд ва бу имконият ўз-ўзидан пайдо бўлиб қолмади. Бунда жамоа мураббийлар штабининг роли катта. Масалан, тўғридан-тўғри йўлланма учун асосий рақобатчимиз – Жанубий Корея терма жамоасининг аҳволи биздагидан ёмонроқ. Чунки, уларнинг тақдири ўз қўлида эмас. Ўзбекистон терма жамоасининг тақдири ўз қўлида. Қолган 2 ўйинни ютса, Кореянинг натижасидан қатъи назар жаҳон чемпионатига тўғридан-тўғри йўлланма қўлга киритилади. Корея, масалан, Қатар билан ўйинларда 3 очко олди. Ўзбекистон эса 6 очко. Ана шу жиҳатларни инобатга олиб, Ўзбекистон Футбол Федерациясининг Ижроия Қўмитаси бюроси 15 июнь куни Самвел Бабаянни ўз лавозимида қолдириш ҳақида қарор қабул қилди.\n- Терма жамоага қайси футболчиларни чақиришни ва нима хизматлари учун чақиришни фақат бош мураббий ҳал қилади. Бунинг учун мураббий миллий чемпионат ўйинларини бориб кузатади. Параллел ўйинларга эса ёрдамчиларини жўнатади. Легионерларнинг ўйинларини ҳам ўша мамлакатга бориб кўриб келади. Барча номзод футболчиларнинг рўйхати тайёр бўлгач, мураббийлар штаби бош мураббийнинг ўйинга бўлган талаблари, ўйин фалсафаси, тактикаси ва рақибга қараб позицияларга номзод бўлган футболчиларга тоифалайди. Якунда эса, ўз позициясидаги энг кучли 23 нафар футболчи танлаб олинади ва уларнинг рўйхати доимий равишда ОАВда эълон қилинади. Қайси футболчини нима хизматига чақирилганлиги ҳақидаги саволлар туғилса, журналистлар матбуот анжуманларида бунга жавоб олишлари мумкин. Лекин, ҳеч бир мамлакатда бош мураббий 23 нафар футболчини қайси хизмати эвазига чақиргани ҳақида тушунтириш бермайди. Чунки, бош мураббий таркиб танлашда дахлсизликка эга бўлиб, унинг ишига ҳеч ким аралаша олмайди.\n- Ўзбекистонда футбол биринчи рақамли спорт тури. Ишқибозларнинг норозилиги аҳоли кайфиятига таъсир қилади...\n- Спорт фақат ғалабалардангина иборат эмас. Футболда, айниқса, ғалаба билан мағлубият ёнма-ён юради. Ҳеч ким бугун ютқазаман ёки очко йўқотаман деб майдонга чиқмайди. Ҳеч ким бугун ишқибозларимизда норозилик кайфиятини уйғотамиз деб ўйнамайди. Ҳамма фақат битта истак - ғалаба учун майдонга тушади. Лекин, спортда кимдир ютиши, кимдир ютқазиши керак. Бу ўйин қоидаси. Бир кун ғалаба, бир кун мағлубият. Ҳақиқий ишқибозлар мағлубиятга учралганда ҳам қарсаклар билан қўллаб-қувватлаб туришади. Уларга алоҳида ташаккур.\n- Ўзбекистон Ижроия Қўмитасининг 2015 йил 25 июндаги мажлиси қарорига кўра, Ўзбекистон миллий терма жамоаси олдига 2018 йилда Россияда бўлиб ўтадиган Жаҳон чемпионатига чиқиш вазифаси қўйилган. Қарорга кўра, Ўзбекистон терма жамоаси жаҳон чемпионати йўлланмасини қўлга киритиши учун энг аввало бош мураббий ва унинг штаби масъулиятни ўз бўйнига олади.\n- ЎФФ сўнгги пресс-конференциясида миллий терма жамоа мураббийлик штаби ва федерация раҳбарияти сентябрь ойигача ўзгаришсиз қолиши ҳақида баёнот берилди. Ўзгаришлар сентябрь ойида кўриб чиқиладими?\n- Ҳа, Ўзбекистон Футбол Федерацияси Ижроия қўмитасининг 15 июндаги қарорига кўра сентябрь ойида Федерация фаолиятида ўзгаришлар бўлади.\n- Чунки, дунё тажрибасига кўра, клублар бюджетининг 65 фоизини трансляциядан тушадиган даромад ташкил қилади. Ўзбекистон футболида эса Ўзбекистон профессионал футбол лигаси клублари трансляциядан бир сўм ҳам даромад қилмайди. Чунки, трансляцияни сотиб олиш тугул, Олий лиганинг Тошкентдан ташқаридаги ўйинларини жонли кўрсата олиш имконияти йўқ бизнинг телеканалда.\n- Бизга маълумки, олдинлари собиқ иттифоқ давлатлари қатори бизда ҳам футболнинг совет мактаби (советская школа) асосида футболимиз шаклланган эди. Мана, 25 йилдирки, ўзбек футболи мустақил ривожланмоқда. Айтингчи, шу давр мобайнида ўзбек футбол мактаби шаклланди, деб айта оламизми?\n- Бемалол айта оламиз. Бугунги кунда футболни ривожлантиришнинг ўзбекча услуби ҳам пайдо бўлган. Хитой, масалан, ўз вакилларини жўнатиб, кичик бюджет билан футболни қандай ривожлантириш мумкинлигини ўрганиш учун келиб, қатор мақолалар чоп этишди. Бу мақолалар серияси матбуотда ҳам эълон қилинди.\n- Терма жамоада селекция жараёни нима учун сезиларли эмас?\n- Терма жамоада селекция ишлари мунтазам амалга оширилади. Лекин, таркибни бош мураббий аниқлайди. Номзод футболчилар доимий равишда ўқув-машғулот йиғинларига таклиф қилинади.\n- Терма жамоада скаутлар ўзи борми?\n- Нега терма жамоада янги номларни деярли учратмаймиз?\n- Терма жамоага доимий равишда янги футболчилар таклиф қилинади. Чунки, футбол шуни тоқазо этади. Кун келиб қайсидир футболчи сариқ карточкаси ёки дисквалификация сабабли ўйнай олмаслиги мумкин, яна кимдир жароҳат олиб сафдан чиқиши мумкин, ёки кимдир ёши сабабли терма жамоадан кетади. Мана шундай ҳолларда терма жамоадаги янги номлар ўз имкониятларидан фойдаланишади. Масалан, яқиндагина Тимур Кападзе терма жамоа билан хайрлашди. Унинг ўрнига эса ёшлардан “Бунёдкор” ва ўсмирлар, ёшлар терма жамоаларида ўйнаб келган Отабек Шукуров терма жамоанинг янги аъзосига айланди. Россиянинг “Анжи” клуби аъзоси Вадим Афонин ҳам терма жамоанинг янги номларидан бири. Янги номларсиз келажакни қуриб бўлмайди. Шу сабабли улар доимий назорат остида ва вақти келиши билан улар терма жамоага таклиф қилинади. Охирги йиғиндаги масалан, ўсмирлар ва ёшлар терма жамоаларида ўйнаган “Қўқон-1912” футболчилари Жавоҳир Сиддиқов ва Мурод Ҳолмуҳаммедовни навбатдаги янги номлар сифатида эътироф этиш мумкин.\n- Авлодлар алмашинувидаги турғунлик сабаблари нимада?\nБугунги кунда авлодлар алмашинувида турғунлик йўқ. Чунки, бугунги кундаги терма жамоа футболчилари бир вақтлар ўсмирлар ва ёшлар терма жамоаларида ўйнаган футболчилардир. Агарда масштабни кенгроқ оладиган бўлсак, сиз айтаётган турғунлик йўқлигини кўриш мумкин. Масалан, биз биринчи марта 2003 йилда жаҳон чемпионатида қатнашганмиз. Ўшанда Ўзбекистон ёшлар терма жамоаси БААда бўлиб ўтган 20 ёшгача бўлган футболчилар ўртасидаги жаҳон чемпионатида иштирок этган. Ўша жамоада ўйнаган 20 футболчидан 15 нафари кейинчилик миллий терма жамоа шарафини ҳимоя қилди ва ҳозирги кунда ҳам Игнатий Нестеров, Александр Гейнрих, Камолиддин Тожиев, Марат Бикмаев каби футболчилар асосий жамоанинг аъзоси саналади.\n- Нега ёшлар ёки ўсмирлар терма жамоасида порлаган ёш футболчиларимиз тез сўниб, кейинчалик умуман кўринмай қолмоқда?\nФутболчи учун энг мураккаб нарса ёшлигидаги яхши ўйнаб, катталар даражасига келганида йўқолиб қолишдир. Чунки, бундай пайтда болаларнинг юлдузлик касали тутиб қолиши мумкин, ёки машғулотларга жиддий муносабатда бўлмаслиги мумкин. Организм эса ўсаверади ва якунда фурсат бой берилади. Энг кучли ирода соҳиби, азалий орзусини амалга оширишда тинмай меҳнат қиладиган ва камтар бўлган футболчиларгина ўсмирлар, ёшлар ва миллий терма жамоа каби катта йўлни босиб ўтишади.\nЎФФ расмийлари журналистлар билан мулоқотдан қочишмайди. Биринчидан, ҳар бир мусобақа регламентида ўйин-олди, ўйиндан кейинги матбуот анжуманлари, флэш-интервью, микст зонадаги қисқа интервью каби тадбирлар регламент билан мажбурий қилиб қўйилган. Иккинчидан эса, ЎФФнинг матбуот хизмати бор. Ижтимоий тармоқларда ҳам алоҳида аккаунтлар бор. Расмий сайт мавжуд. Қолаверса, ЎФФ Президенти шахсан эксклюзив интервьюлар бериб келади. Аммо, ҳар бир тадбирнинг ўрнатилган тартиби ва ўрни бор. Шунга риоя қилинган ҳолда мулоқот амалга оширилади.\n- Ўзбек футболининг келажакдаги ҳолати ёки замонавий тил билан айтганда футболимиз ривожланиш концепцияси мавжудми?\nАлбатта мавжуд. Айни пайтда 2018-2021 йилларга мўлжалланган футболни янада ривожлантиришнинг узоқ муддатли дастури тузиб чиқилган бўлиб, ушбу дастур юзасидан сентябрь ойидаги ЎФФ Конференциясида оммага тушунтириш берилади.


Кўплаб инсонларда дунёни кезиш, кўриш истаги устувор орзулардан бирига айланган. Қадимда ота-боболаримиз карвонларда гоҳ улов, гоҳ пиёда ўзга юртларга йўл олган бўлса, ҳозир ҳайбатли самолётлар истаган диёрингизга бир зумда элтиб қўяди. Моддий имкониятга эга бўлсангиз кифоя. Мен ҳам юрт хизмати сабаб Австрия пойтахти Вена шаҳрида истиқомат қилаётган ўғлимникига отландим. Юрган дарё деганларидек, бир қатор Европа давлатларига қилган саёҳатдан бир олам таассурот билан қайтдим. Словакия, Венгрия, Германия, ўзга юртлар, ўзга олам, ўзга маданият… Ушбу таассуротларимни сиз билан ўртоқлашгим келди. Шуни тан олишим керакки, Ватан сарҳадидан узоқлашганим он, мени ҳар қадамда юрт соғинчи қийнади.\nДУНЁ ЭЪТИБОРИДАГИ ШАҲАР\nИкки ойлик сафаримнинг асосий қисми Вена шаҳрида ўтгани сабаб, шу гўша ҳақида кўпроқ тўхталишни лозим топдим. Австрия саноати ривожланган мамлакатлар қаторидан ўрин олган. Давлат ҳудудининг асосий қисми Альп тоғлари билан ўралган бўлиб, ўрмонлардан иборат. Вена ўзининг архитектураси ва барокко услубидаги иморатлари билан дунё сайёҳларини мафтун этиб келаётган замонавий туризм марказидир. Шаҳар XVIII – XIX асрлардан Европа маданияти (айниқса мусиқа маданияти)нинг йирик марказларидан бири ҳисобланади.\nМахфий иқтисодчилар бирлашмаси (Economist Intelligence Unit) ўтказган халқаро йиллик тадқиқотларга кўра, дунёдаги инсон яшаши учун энг қулай шаҳарлар рейтингида Австриянинг Вена шаҳри биринчи, Мельбурн шаҳри эса иккинчи ўринга муносиб деб топилган.\nАвстрия Европа давлатлари орасида биринчилардан бўлиб ушбу тадқиқот рейтингида юқори натижани кўрсатди. Рейтинг жадвалидан дунёнинг 140 мамлакати жиноятчиликнинг олдини олиш, таълим, соғлиқни сақлаш соҳаларида эришган ютуқлари ҳамда ижтимоий-сиёсий барқарорлик даражасига кўра ўрин эгаллади. Ва бу эътироф шу кунга қадар ўзгарган эмас.\nВена бағрида кўплаб тарихий бинолар: саройлар, черковлар, таълим даргоҳлари, музей ва кутубхоналарни асраб келаётган шаҳар бўлиб, давлат томонидан унинг классик асл қиёфасини асраб қолишга катта аҳамият берилган. Шу сабаб, шаҳар кўчалари торлиги билан ажралиб турса-да, транспорт қатновида муаммо сезилмайди. Менинг эътиборимни тортган нарса черковларнинг кўплиги бўлди. Шаҳарнинг кўплаб катта-кичик кўчаларида, ҳатто ўрмонлар ичида ҳам баланд черковларга дуч келасиз. Уларнинг қўнғироқ садоси ҳар қадамда қулоғингизга чалинади.\nДунай дарёси бўйида жойлашган Вена чиндан-да гўзал ва сокин. Аҳолиси ҳам шовқин-сурондан йироқ, муомаласи юмшоқ, ўзини тутишида босиқлик, тавозе сезилиб туради. Кўз-кўзга тушди дегунча сизга, албатта, майин табассум ҳадя қилади. Шаҳарда турли миллат вакиллари, муҳожирларни кузатиш мумкин. Сайёҳлар оқими беҳисоб. Кўчалар жуда озода, аммо бирор маротаба кўча тозаловчиларга кўзим тушмади.\nШаҳар ичида осмонўпар бинолар кам, асосан тўрт-беш қаватли уйлар жой олган. Архитектураси замон билан ҳамнафас, қадимги уйлар эса тошдан қурилган. Асрлар давомида шаҳарга неча тур истилочилар келиб кетган бўлса-да, авлоддан-авлодга ўтиб келаётган бинолар, тўғрироғи кичик саройчаларга дахл қилмаган.\nВенага кўрк бахш этиб турган сабаблардан яна бири уйлар ва кўчаларни безаб турган анвойи гуллардир. Нафақат шаҳар, балки Вена атрофидаги кўплаб қишлоқлар ҳам гулларга бурканганига гувоҳ бўлдим. Шаҳар марказидаги катта хиёбонда эса атиргулнинг юзлаб ранг-баранг турларига дуч келасиз, ҳайратингиз, ҳавасингиз ошади.\nЭнг ҳайратланарлиси, шаҳар ичида жойлашган камалак ранглар жо бўлган эртакнамо шаҳарча ва унинг ўртасидаги узоқлардан кўзга ташланадиган ўзгача шаклдаги баланд минорадир. Санъат асари даражасида барпо этилган бу гўша барчанинг эътиборини тортиб, кўзни қувнатади. Бу жой аҳоли ажратадиган маиший чиқиндиларни ёқиб иссиқлик энергияси ҳосил қиладиган корхона эканлигини билгач, унинг архитекторига тасаннолар айтдим.\nВЕНА МУДОФАА ДЕВОРИ\nВенага кириб борганимда илк кўрган иншоотим шаҳар мудофаа девори бўлди. Шаҳарни ташқи ҳужумлардан мудофаа қилиш учун император Леополд буйруғига асосан 1704 йилда барпо этилган деворнинг эни ўн метрга яқин бўлиб, ғиштдан қурилган. Думалоқ шаклда яратилган мудофаа деворининг ўз даврида 18 та дарвозаси бўлган ва ҳар бирининг орасига черковлар қурилган. Йиллар давомида ташқи ҳужумлар ва қаттиқ ер силкиниши сабаб, яроқсиз ҳолатга келган. Шундан сўнг, 1894 йилда кўп қисми олиб ташланган. Ўрнига кўчалар барпо этилган. 1893 йили Вена метрополитени қурилган. Айни дамда шаҳар ичидаги Маргарита туманидагина мудофаа деворининг маълум қисми черкови билан сақлаб қолинган.\nСловакия, Венгрия давлатлари Австрия билан қўшни бўлиб, қурилиш архитектураси жиҳатидан бир-бирига жуда ўхшаш. Словакия пойтахти Братислава, Венгрия пойтахти Будапешт ҳам Дунай дарёси қирғоғида жойлашган. Дарёда манзил томон ошиқаётган оппоқ кемаларни томоша қилиш қалбингизга ўзгача хотиржамлик бағишлайди. Австриядан Германияга йўл олсангиз 800 км.лик масофанинг асосий қисми ўрмонлар оралаб ўтади. Ёз чилласида ҳам ҳарорат 17 – 25 даража. Ёғингарчилик мўл. Ўрмон ва тўқайзорлар ям-яшил.\nАлбатта, ҳар бир саёҳатчи, айниқса қалам аҳли борки, ўзга юртда бўлганида ўз Ватанининг қайсидир томонларини қиёслайди. Мен ҳам Ўзбекистонимнинг ўзига хослигини қайта-қайта кашф қилиб бордим. Кенг кўчалар, замонавий бинолар, бағрикенг, содда халқимиз орасидаги самимий меҳр-оқибатни ўзга юртлардан топиш қийин. Юртимизга серқуёш деб таъриф берилиши бежиз эмас. Хорижда бўлганимда тонгни қарғалар товуши билан қарши олган бўлсам, Ватанга қайтиб субҳидамда сайроқи қушлар навосидан қалбим хотиржам тортди. Шундай диёрда туғилганимга шукроналар келтирдим. Ватанга бўлган муҳаббатим, соғинчим битилган шеърлар қоғозга тўкилди…


BBC Uzbek - Dunyo - Покистонда шаккокликда айбланган ёш қизнинг иши ўрганилмоқда\nСўнгги янгиланиш 20 август 2012 - 14:14 GMT\nПокистонда шаккокликда айбланганларни жуда оғир жазо кутади.\nПокистон президенти Осиф Али Зардорий Қуръонни ёқишга уринган 11 ёшли қизнинг иши бўйича тергов жараёнига қизиққан.\nПолицияга кўра, Даун синдроми билан оғриган қиз ўтган ҳафтанинг охирида Исломободнинг насронийлар яшайдиган туманда ҳибсга олинган.\nПолиция шу тариқа уни ғазабланган оломондан қутқариб қолган.\nПолиция қизнинг ота-онаси хавфсизлиги борасида ҳам чоралар кўришига тўғри келган.\nТумандаги кўпчилик насронийлар тартибсизликлар бошлангач, айбдорни жазолашни талаб қилган аҳолидан қўрқиб бошқа жойга кетишган.\nҲуқуқ ҳимоячилари Покистон ҳукуматидан шаккоклик ҳақидаги қонунга ўзгартириш киритишни талаб қилиб келишади.\nПокистон қонунларига биноан Қуръонга шаккоклиги туфайли бир умрлик қамоқ жазоси берилиши мумкин.\nШу билан бирга шаккокликда айбланганлар омма томонидан қатл қилиниши тез-тез содир бўлиб туради.\nИюл ойида ғазабланган оломон даҳрийликда айбланган ақлан ожиз кишини полиция идорасидан чиқариб олиб, ёқиб юборишган.\nЎтган йили миллий озчиликлар иши бўйича вазир Шабхаз Бхатти қонунга ўзгартириш киритишга чақиргани учун ўлдирилган эди.\nПанжоб ҳокими Салмон Тасирнинг қисмати ҳам шу каби кечган.\nБироқ Исломободда ушланган 11 ёшли қиз Қуръон саҳифасини ёққанми ёки уни йиртиб олиб ёқмоқчи бўлганми, номаълум.\nПолициянинг сўзига қараганда, айбланувчи берилган саволларга тайинли жавоб қайтаролмаган.\n"Маълумотларга биноан, ақлан носоғлом айбланувчи қўлидаги чиқиндилар солинган елим халтада Қуръон саҳифалари ҳам бўлган. Бу маҳаллий аҳолини ғазабга келтирган. Лекин у буни атайлаб қилмаган бўлиши мумкин",- деб айтган Миллий келишув вазири Пол Бхатти.\nИнсон ҳақлари фаоллари қизни ҳибсга олинишини қоралашган. "Бу иш болалар жинояти бўйича қонунлардан келиб чиқиб ўрганилиши керак",- деб таъкидлашган улар.\nПокистон: ғазабланган оломон шаккокликда айбланган кишини ёқиб юборган\nБагромда Қуръоннинг ёқилиши янги намойишларни қўзғатди\n'Қуръон'га ўт қўйганлар ошкора маҳкамага тортилсин'


Ироқ хавфсизлик кучлари бугун 40 минг аскар ва полиция ходимлари иштирокида пойтахт Бағдод атрофида исëнчиларга қарши ҳарбий амалиëтларни бошлади.\n03 март 2021, Тошкент вақти: 19:50\nИроқ Мудофаа вазирлиги расмийсининг Рейтерс ахборот агентлигига айтишича¸ ушбу амалиëтдан кўзлан мақсад террорчиларни батамом йўқ қилишдир.\nАйни пайтда Ироқ Нефт вазирлиги биноси олдида мина ўрнатилган машина портлагани оқибатида вазирлик қўриқчиларидан икки нафари ҳалок бўлди. Ироқ полицияси ходими гапиради:\n“Соат икки яримларда Ироқ Нефт вазирлиги олдида худкуш кимса мина ўрнатилган машина портлатди. Оқибатда икки қўриқчи ҳалок бўлди¸ вазирликнинг икки ходими ва бошқа икки фуқаро яраланди”¸ - дейди полиция ходими Одил Ҳасан.\nИроқ жанубида рўй берган бошқа бир портлаш натижасида Британиянинг бир аскари ҳалок бўлди. АҚШ ҳарбий кучлари қўмондонлигининг билдиришича¸ Бағдод шимоли-ғарбига қилинган ҳужум оқибатида Американинг бир аскари ҳалок бўлган.


Индустриявий тараққиёт майдони\nЭлбоши Н. Назарбаевнинг “Тўртинчи саноат инқилоби шароитларида ривожланишнинг янги имкониятлари” Мактубида белгиланган вазифалардан бири – индустрлаштириш. Бу йўналишда вилоятимизда кенг қамровли ишлар амалга оширилмоқда. Туркистон вилояти ҳокими Ж. Туймебаев минтақамиздаги 11та индустриявий ҳудуд ва битта махсус иқтисодий минтақа имкониятларидан тўлиқ фойдаланиш зарурлигини вилоят маслаҳатининг навбатдан ташқари XIX сессиясида таъкидлаган эди.\n2017 йили вилоятимиз индустриявий ҳудудида қиймати 9,4 млрд. тенгени ташкил қиладиган 13та лойиҳа амалга оширилган бўлса, жорий йилда мазкур йўналишдаги ишлар янада жонланмоқда.\nБугунги кунда ишлаб турган корхоналарда рақамли технологиялар татбиқ этилиб, ишлаб чиқариш қуввати оширилмоқда.\nЭлбоши белгилаган иккинчи вазифа –“Имкониятлар салоҳиятини янада ривожлантириш”. Президент бу борада табиий захиралардан самарали фойдаланиб, энергия манбаларини топиш ва тежашга эътибор қаратган. Вилоятимизда мазкур йўналишдаги ишлар ЭКСПО – 2017 халқаро кўргазмасидан кейин фаол йўлга қўйилди. Ўтган йили Сайрам, Қазиғурт туманларида гидро-электр станциялар ишга туширилди. Шунингдек, Шимкент шаҳрида чиқинди сувдан биогаз оладиган, Марказий Осиёда ўхшаши йўқ мажмуа фойдаланишга топширилди. Буларнинг барчаси давлатнинг қўллаб-қувватлаши натижасида амалга ошмоқда. Ҳозирги вақтда вилоятимизнинг бир неча туманларида хорижий сармоядорлар билан ҳамкорликда қуёш нуридан электр энергияси ишлаб чиқарадиган иншоотлар қурилиши юритилмоқда. “Яшил иқтисодиёт”ни ривожлантириш бўйича вилоятда жорий қилинадиган 26та лойиҳа ҳам диққатга сазовор.\nВилоятнинг индустриявий салоҳияти\nВилоятимиз қатор туманларининг Шимкентга яқин жойлашуви уларни истиқболда мегаполиснинг озиқ-овқат базасига айлантириш имконини беради. Бунинг учун Элбоши Мактубидаги учинчи вазифа – “Ақлли технологиялар” ёрдамида агросаноат мажмуасини шиддат билан ривожлантириб, қишлоқ хўжалиги соҳасида илғор технологияларни қўлланишга эътиборни кучайтириш зарур. Бунинг учун минтақамизда барча имкониятлар бор. Жумладан, томчилатиб суғориш усули 7,5 минг гектар ерда татбиқ этилиб, жами майдони 58,5 минг гектарга етказилди. Бу – республикадаги томчилатиб суғориладиган ернинг 72 фоизини ташкил қилади. Интенсив боғлар майдони эса 2,8 минг гектарга кенгайди. Интенсив боғ, томчилатиб суғориш, иссиқхона йўналишларида илғор технологияларни татбиқ этиш орқали унумдорликнинг юқори чўққисига етган йирик хўжаликлар ҳам бор. Бу йил янги технологияларни татбиқ этиш иши юқори суръатлар билан давом эттирилмоқда.\nҲукуматнинг ҳисоб-китобига кўра, иқтисодиётнинг «яшил» замонавийлашуви 2030 йилга қадар 400-600 минг янги иш ўринларини яратиш имконини беради, 2050 йилга бориб, ИЯМга уч фоиз қўшимча ўсим беради.\nЯшил иқтисодиёт тамойили халқ хўжалигининг барча соҳаларини қамраб олади. Унинг мазмуни қуйидагича:\n1. Ресурслардан оқилона фойдаланиш.\n2. Ишни янги технологиялар асосида ташкил этиш.\n3. Ижтимоий дивидендлар.\n4. Ресурсларнинг бозор баҳосини татбиқ этиш.\n5. Янгича фикрлаш. Ишлаб чиқаришда инсон билими ва салоҳиятини асосий ресурсга айлантириш.\n6. Тадбиркорлик фаолиятида инновацион жараёнларни кенгайтириш ва мувофиқлаштириш.\n7. Иқтисодиёт тармоқлари ва юқори технологияларга дахлдор ишлаб чиқаришнинг барча соҳаларида билимни даромад манбаига айлантириш.\nДавлат раҳбари белгилаган тўртинчи йўналиш – транспорт-логистика инфратузилмасининг самарасини оширишда Жанубнинг имконияти мўл. Чунончи, “Янги индустрлаштириш: Қозоғистон йўлбарсининг қадами” мавзусидаги миллий телекўприкда Шимкент шаҳрида жойлашган транспорт-логистика марказида А+ тоифасидаги мажмуа ишга туширилган эди.\n“Ғарбий Европа – Ғарбий Хитой” магистрали ва темирйўл тармоғига яқин жойлашган янги транспорт-логистика марказининг устунлиги географик жиҳатдан қулай жойлашувида. Бу ҳудудни транспорт-логистикавий хаб сифатида шакллантиришга ва Қозоғистон ҳудуди орқали йўлни кенгайтиришга имкон беради. Ҳозирги кунда умумий майдони 92 гектарни ташкил қиладиган “Оңтүстік” транспорт-логистика марказида сармоявий қиймати 35,6 млрд. тенгелик 8та лойиҳа амалга оширилмоқда. Унинг майдони – 242500 квадрат метр. Бу ерда божхона, фитосанитария ва ветеринария назорати хизматлари “ягона дарча” қоидаси асосида фаолият юритади.\nТўлебий туманини индустрлаштириш ҳам «Яшил иқтисодиёт” концепцияси доирасида олиб борилмоқда. Яқинда олимлар гуруҳи туманнинг индустриявий салоҳияти билан танишиб, туман ҳокимлигининг мутасадди бўлимларига қатор тавсиялар беришди.\n– Қозоғистон Республикасининг яшил иқтисодиётга ўтиш концепцияси – ривожланган демократик бозорга асосланган, юқори техника ва технологиялар жорий қилишга қаратилган, модернизациялашган инновацион иқтисодиётни шакллантириш пойдеворидир, – деди мухбиримиз билан суҳбатда М. Ауезов номли ЖҚДУ доценти Қ. Бейсеуова. – Унда 2013-2050 йилларда Қозоғистонни уч босқичда 30та ривожланган давлатлар қаторига киритиш, табиий ресурслардан атроф-муҳитга зарар келтирмай, оқилона фойдаланиш масалалари белгиланган. Унга кўра, иқтисодиётимизга нафақат шакл, балки мазмун жиҳатидан ҳам туб ўзгаришлар киритилиши кутилмоқда.\nШуни ҳам таъкидлаш жоизки, ҳозирги кунда дунё иқтисодиёти янги илмий-технологик инқилоб таъсирида ҳаракатланмоқда. Элбошимиз Н. Назарбаев «Тўртинчи саноат инқилоби шароитларида ривожланишнинг янги имкониятлари» Мактубида таъкидлаганларидек, «бугун жаҳон Тўртинчи саноат инқилоби даврига, чуқур ва жўшқин технологиявий, иқтисодий ва ижтимоий ўзгаришлар даврига қадам қўймоқда. Янги технологик тартиб бизнинг ишимиз, ўз фуқаролик ҳуқуқларимиздан фойдаланишимиз ва болаларни тарбиялашимизни тубдан ўзгартиради. Дунёвий ўзгаришлар ва таҳдидларга шай туриш зарурати бизни “Қозоғистон-2050” тараққиёт стратегиясини қабул қилишга ундади. Биз жаҳондаги энг ривожланган мамлакатлар ўттизлигига кириш мақсадини қўйдик».\nТуманда янги иқтисодиётни шакллантиришнинг турли йўналишлари танланган бўлиб, улар бир-бири билан ўзаро боғланган. Чунончи, қишлоқ хўжалигини илмий асосда ривожлантириш билан бир қаторда соҳада етиштирилаётган маҳсулотларни қайта ишлаш корхоналари барпо этилиб, кластер масаласи йўлга қўйила бошлади.\nИнновацион иқтисодиёт янги турдаги таркибий тузилмаларни шакллантирмоқда (интеллектуал, виртуал тармоқ ва бошқалар) ва иқтисодий тараққиётнинг янги турларида меҳнатга талабни оширмоқда. Иқтисодиётдаги доимий таркибий ўзгаришлар, янги иқтисодий фаолиятнинг (хизмат кўрсатиш соҳаси, экологияни асрашга йўналтирилган ишлаб чиқариш, масофавий иш билан бандлик) ривожланиши анъанавий иқтисодий шўъба ва тармоқларда ишчи ўринлари камайиши ва янгилари пайдо бўлишига олиб келмоқда.\nОлимлар туманда керамзит, шиша ишлаб чиқариш имконияти борлиги, оҳактош (Ленгер, Қазиғурт ва Тўғис), вермикулит ва волластонит (Юқори Бодом), ўтга чидамли тупроқ (Ленгер, Мўмбакон ва Қасқасу), кварц қумлари(Ойкўл), маршаллит( Тўғис), мармар(Сусинген), пигмент (Новвотсой) конлари мавжудлигини маълум қилишди. Уларнинг фикрича, Юқори Бодом конидаги волластанит МДҲ давлатларидаги энг яхшиси, йилига 26-27 млн. тонна руда қазиб чиқариш имконини беради. Жаҳон бозорида волластонитнинг 1 тоннаси 60-80 доллар бўлса, ишлов бериб, бойитилгач, унинг баҳоси 200-600 долларга кўтарилади.\nУ пластмасса, шина, асбоцемент, лак-бўёқ, керамика ишлаб чиқаришда, рангли металлургия, автомобилсозлик (тормоз колодкалари, подшипник, коррозияга қарши қоплама) саноатларида кенг қўлланилади. Волластонитдан «Буран» космик кемасининг иссиқни сақлаш қопламасида ҳам фойдаланилган. Бу модданинг ер ости иншоотлари қурилишида тенгги йўқдир. У шундай кучли ва «ақлли» герметик бўлиб, ҳавони ўтказиб, сувни ушлаб қолади. Ана шу ноёб саноат хом ашёси заминимизда етарли эканлигига, кейинги йилларда саноат усулида ишлаб чиқарилаётганига, очиғи, барчанинг ҳаваси келмоқда.\nҚатор индустриал ривожланган мамлакатларда биринчи ўринга ижтимоий технология ва экология муаммоларини ҳал қилиш чиқмоқда. Қозоғистон ҳам бундан мустасно эмас.\nА. АБДУФАТТОҲ, 2018-08-14, 12:06 176


«Гўшт нархи яна қимматлашади» — Водийнинг уч вилоятидаги гўшт нархи ҳақида\nЖамият 20:39 / 08.09.2019 199734\nСўнгги вақтларда «Гўшт яна қимматлабдими?», деган савол кўп янграмоқда. Мутахассисларнинг фикрича, гўшт организм ва озиқ-овқат рациони учун энг керакли маҳсулотлардан бири ҳисобланади. Ёши, жинси, бажарадиган иш фаолиятига қараб бир одам кунига камида 100 граммдан гўшт истеъмол қилиб туриши керак. 100 грамм миқдоридаги гўшт билан инсон организмига керакли дармондори, оқсил, углевод ва минерал моддалар кириб туради.\nБолалар таомномасига уларнинг ёшига қараб кунига 60-70 грамм гўшт маҳсулоти киритилиши керак. Гўшт ва гўштдан тайёрланган маҳсулотларда (гўштли таомлар) имкон қадар ёғи камроқ ва аминокислотали таркиби сифатлироқ гўштлардан фойдаланиш лозим. Инсон организмининг гўшт маҳсулотлари, оқсилга бўлган талаби катта. Оқсил моддаси камлиги эса катталар ва болаларда турли касалликларга сабаб бўлади.\nБир сўз билан айтганда, инсон организми учун кунлик рационда албатта гўшт бўлиши керак. Гўшт қиммат бўлса, аҳоли учун маълум қийинчиликлар юзага келади ва уни харид қилишга имконият пасаяди.\nАндижон, Наманган ва Фарғона вилоятларини айланиб, аҳоли ҳар куни истеъмол қиладиган гўшт маҳсулотлари нархи билан қизиқдик. Шуни айтиб ўтиш лозимки, водийда гўшт асосан маҳалла гузарларидаги қассобхоналар, деҳқон бозорлардаги гўшт павильонлари ва савдо дўконларида сотилади. Лаҳм ва суяк аралаш килолаб сотилади. Суяксиз гўштнинг нархи алоҳида.\nНаманган вилояти ҳудудида рўзғорбоп, кундалик олинадиган лаҳм ва суяк аралашган гўштнинг нархи 48-50 минг сўм. Бозорларда 45 минг сўм. Байрам муносабати билан ташкил қилинган ярмаркаларида 38 минг сўмдан сотилмоқда.\nФарғона вилояти туман ва шаҳарларида нарх 50 минг сўм, байрам ярмаркаларида 38 минг сўм. Қўқон шаҳрида эса 50-55 минг сўмга чиққан.\nАндижон вилояти туман ва шаҳарларида 48-50 минг сўм. Деҳқон бозорларида нархни мўътадил ушлашга ҳаракат қилишяпти. Павильонларда 40 минг сўм атрофидаги нарх ёрлиқларини кўрасиз. Ярмаркаларда эса 35-38 минг сўм.\nШу ўринда сўқим (боқилган мол) ва сигир гўштининг нархи 10 минг сўм атрофида фарқ қилишини ҳам айтиб ўтиш лозим.\nЎтган йили худди шу пайтда гўштнинг нархи бугунгига нисбатан анча арзон эди.\nЧорвачилик маҳсулотлари қимматлашиши табиий ҳолат\nҲокимликлар гўшт нархини пасайтириш учун гўшт сотувчилардан нархларни туширишни талаб қилишади. Лекин улар бу ҳаракатлари билан нархлар янада кўтарилишига сабаб бўлишади, холос. Ҳокимликлар аслида гўшт нархини пасайтириш учун эмас, балки ўз ҳолида ушлаб туриши учун ҳам энг қийин соҳага эътиборни қаратишлари лозим.\nВодийнинг энг уста чорвадор фермер хўжаликлари раҳбарлари билан гаплашиб бир хил жавоб олдик: «Нега қимматлашмасин? Энергия ресурслари, ем-хашак, озуқа, ёқилғи, деярли барча нарсанинг нархи ошди. Бу ҳолатда нарх кўтарилиши табиий ҳолат. Нарх ҳали яна ошади».\nХўш, бозорда нарх қачон тушиши мумкин? Қачонки, ўша маҳсулот бозорда кўп бўлганида. Маълумки, бозор иқтисодиётида нархни бозор белгилайди. Давлат нархни тушириш учун бозорда гўшт қимматлашган пайт чорвачилик фермер хўжаликларидаги бўрдоқиларни сўйиб бозорга олиб чиқиб ёки товуқ ва балиқ маҳсулотлари ҳажмини кўпайтириб натижага эришиши мумкин. Бугунги кунларда эса чорвачилик маҳсулотлари нархини ушлаб туриш учун эса ем-озуқа базасини кўпайтириб унинг нархини туширишни ўйлаш керак.\nВетеринария ва чорвачилик давлат қўмитасидан олинган маълумотларга кўра, ҳозирда Андижон вилоятида 230та, Наманган вилоятида 235та чорвачилик фермер хўжаликлари мавжуд экан. Фарғона вилояти бўйича статистик маълумотларни аниқлашнинг имкони бўлмади. Нима бўлганда ҳам аҳоли зич яшайдиган ҳудуд учун бу рақамлар жуда озлик қилиши аниқ.\nАфсуски, мазкур хўжаликларда боқилаётган чорва сони қанчалиги ҳақида аниқ маълумот йўқ...\nЧорвадорлар билан суҳбатлашсангиз ем-хашак учун ер майдонлари етишмаслиги ва соҳага эътибор зарурлиги ҳақидаги бир хил ҳасратни эшитасиз: «Чорвага ем-хашак етиштириш учун энг паст бонитетли ер майдони берилади. Яхши ерлар пахта ва ғаллага ажратилган. Қизиқ, ахир пахта-ғалла яхши ҳосил бермаган нобоп жойда озуқабоп экинлар, маккажўхори, йўнғичқа ва бошқа ўсимлик ҳам бўлмайдику?».\nАҳоли дастурхони учун керакли маҳсулотлар етказиб берувчи соҳага наҳотки эътибор шу бўлса?\nЧорвачилик деҳқончиликдан кўра мураккаб соҳа\nАслида, икки соҳани солиштириш нотўғри. Ҳар бирининг ўзига хос машаққати бор. Бироқ халқимизда «Деқончилик бир йилда, чорвачилик қирқ йилда бўлади», деган нақл бор. Деҳқон ерга экади ва бир йил ҳосил олади. Чорвачиликда эса бошқачароқ. Битта бузоқни боқиб, ундан насл олиб, чорва қилиб, маҳсулот олиш учун йиллар керак бўлади.\nСоҳага кўп йиллик аниқ режалар ва имтиёзлар зарур. Имтиёзли кредитлар ва субсидияларсиз эса самарага эришиш қийин.\n2018 йилнинг ёзида водийда кунжара нархи 3200 сўм, чигит пўстлоғи нархи 2500 сўм, прессланган сомон 10 минг сўмга кўтарилганди. Фермер хўжаликлари ва хонадонда бўрдоқи етиштирган чорвадорлар қийналишди ва фойда кўришмади. Табийки, фойда кўрмаган аҳолининг қорамол етиштиришга қизиқиши камайди.\nАйни пайтда кунжаранинг нархи 2500 сўм, чигит пўстлоғи нархи эса 2300 сўм. Бироқ гўшт нархи кўтарилган. Бунга сабаб, чорвадорлар ўтган йилги қийинчиликлар оқибатида мол боқишни камайтиришган. Ўтган йилги қийинчиликлар бу йилги нархга таъсир қилган.\nВодий чорвадорларининг озуқага ер майдони ажратилмаётгани ҳақидаги мурожаатини ўргангани чиққанимизда туман ҳокимлари бу соҳага «ўгай» муносабатда бўлаётганига гувоҳ бўламиз.\nҚарор ижроси билан...\n2019 йилнинг 18 март куни Ўзбекистон Республикаси президентининг «Чорвачилик тармоғини янада ривожлантириш ва қўллаб-қувватлаш чора-тадбирлари тўғрисида»ги ПҚ 4243-сонли Қарори қабул қилинди.\nҚарор чорвачилик тармоғини жадал ривожлантириш, халқимизни арзон ва сифатли гўшт ва бошқа озиқ-овқат маҳсулотлари билан таъминлаш, айниқса қишлоқ жойларида истиқомат қилаётган фуқароларнинг бандлигини ошириш ва даромадларини кўпайтиришда муҳим ўрин тутади.\nМазкур қарорнинг 5-бандида Қорақалпоғистон Республикаси Вазирлар Кенгаши ва вилоятлар ҳокимликларига озуқабоп экинлар етиштирувчилар томонидан лалми ва яйлов ерлар ўзлаштирилган тақдирда, уларга чорва молларини сақлаш (фермалар), шу жумладан энергия манбалари ускуналарини ўрнатиш ва уларни келгусида эксплуатация қилиш ҳамда бошқа турдаги инфратузилма объектларини қуриш учун ер участкаларини истисно тариқасида, тўғридан-тўғри туман ҳокимларининг қарорлари асосида ажратиб берилишини таъминлаш, шунингдек, унинг 6-бандида чорвачилик билан шуғулланиш истагида бўлган фуқароларга озуқабоп экинлар етиштириш учун ҳар бир шартли бош чорва мол учун 0,5 гектардан туман ҳокимликлари захирасидаги бўш, лалми ва яйлов ер участкаларини 2 йил муддатда ҳақиқий даромад манбаига айлантириш шарти билан доимий ёки узоқ муддатли ижарага бериш вазифаси топширилган.\nУмуман олганда мазкур ҳужжатнинг ҳар бир банди амалга ошириладиган бўлса, соҳа ривожида катта ўсиш бўлади.\nБуёғи жойлардаги мутасаддиларнинг қарорнинг мазмун-моҳиятини тушуниб, сидқидилдан ижро этишларига боғлиқ...


22/02/2020 18:01 407\nЎзбекистон халқаро ислом академиясида бутун умрини илм-фанга бахшида қилган таниқли олим, тарих фанлари доктори, профессор Убайдулла Уватовнинг 80 ёшлик юбилейи муносабати билан тантанали тадбир бўлиб ўтди.\nОлимнинг қутлуғ ёшга тўлиши муносабати билан ташкил этилган тадбирда мамлакатимиз давлат ва жамоат арбоблари, илм-фан ҳамда маданият ва санъан намояндалари, У.Уватовнинг яқинлари, шогирдлари ва талабалар иштирок этди.\nТадбирнинг кириш қисмида юбилярни Ўзбекистон Республикаси Президенти маслаҳатчиси Р.С.Қосимов табаррук ёш билан муборакбод қилди ва унга, Ўзбекистон Республикаси Президентининг Фармонига кўра, Ватаннинг юксак мукофоти:"Фидокорона хизматлари учун" Орденини топширди.\nЎзбекистондаги Ислом цивилизацияси маркази жамоаси ҳурматли устоз ва олим У.Уватовни табаррук сана билан муборакбод этади. Яна узоқ йиллар давомида сермаҳсул ижодий ҳаёт тилайди.


Карантинда томоша қилиш учун ретро ўйинлар топ-10 лиги\n27 апрель, 2020, 22:00\nТеглар:Манчестер Юнайтед | Бавария | Барселона\nфутбол тарихидаги энг эсда қоларли ўйинлар ўнталиги\nШундай ўйинлар борки, орадан неча йил ўтган бўлса-да, ҳалигача ҳаяжон билан кўрса бўлади. Ҳар сафар қайта кўраётганда, аввал кўрмаган жиҳатларингизни илғашингиз мумкин.\nҲозир сизларга футбол тарихидаги энг эсда қоларли ўйинлар ўнталигини тавсия қиламиз.\n10. “Манчестер Юнайтед” – “Реал Мадрид” – 4:3\nЧемпионлар Лигаси чорак финали – 2002/2003, жавоб учрашуви\nМадриддаги 3:1 ҳисобидаги мағлубиятдан сўнг манчестерликлар “Орзулар театри”да 2 та гол фарқи билан ғалаба қозониши керак эди. Аммо “Реал” ўз номи билан “галактикос” эди: Зидан, Фигу, Роналдо, Роберто Карлос, Рауль ва Макелеле.\n“Қизил иблислар” ўз юришларини тўхтатишди. Аммо бошини тик тутган ҳолда мусобақани тарк этди. Ўйинни албатта томоша қилишингиз керак, ҳеч бўлмаганда Дэвид Бекхэмнинг жарима зарбасидан урган ажойиб голи учун.\nБу ўйинни Роман Абрамович трибунадан туриб томоша қилган эди. Ҳаяжонга бой ўйиндан завқланган Абрамович тез орада “Челси”ни сотиб олишга қарор қилди ва Англия трансфер бозорида “катта портлаш” ҳосил қилди.\n9. “Челси” – “Бавария” – 1:1, пен. 4-3\nЧемпионлар Лигаси финали – 2011/2012\nЖуда ғалати ўйин бўлган эди. Сценарий бўйича бутун Европада кучли ҳисобланаётган “Бавария” ҳеч қандай қийинчиликка дуч келмаслиги керак эди. Бундан ташқари финал ўз уйида – “Альянц-Арена”да бўлаётганди. Лондон клуби устозининг таржибаси ҳам ҳамин қадар.\nЛекин Юпп Хайнкес шогирдлари мўжиза туфайли совринни қўлдан чиқаришди. “Аристократлар”нинг олтин авлоди бўлмиш Чех, Терри, Лэмпард ва Дрогба учун Чемпионлар Лигаси совринини қўлга киритиш учун охирги имконият эди. Улар бу имкониятдан унумли фойдаланишди.\nСиз бу ўйинда “автобус” ҳимояни, Мюллернинг голини, Дрогбанинг бош билан урган голини кўришингиз мумкин. Андрей Шевченко кейинчалик бу ўйин ҳақида фикр билдираётганда: “Бир дўстимга ўйиндан олдин “Челси” биринчи бурчак зарбасидаёқ гол уришини айтиб ўтгандим” – дейди.\n88 дақиқадаги биринчи бурчак зарбаси Дрогбанинг голи билан якунланди. Кейин эса қўшимча дақиқалар, Роббен пенальтидан унумли фойдалана олмайди, пенальтилар сериясида эса Дрогба ҳал қилувчи голни уради.\n8. Испания – Италия – 4:0\nБу - Испаниянинг Европа чемпионлигини ҳимояси учун майдонга чиққан ўйин эди. Киевдаги “Олимпийский” стадионида бўлиб ўтган баҳс Висенте Дель Боске қўл остидаги жамоа учун охирги шоҳсупага чиқиш имконияти эди. Шундан сўнг терма жамоанинг ўйинлари пасайиб кетди.\nАммо испанлар қисқа муддатда жуда ажойиб тарих ярата олишди. Майдонда тўртта ҳимоячи ва олтита ярим ҳимоячи бор эди. Жамоа ҳужумчисиз ҳаракат қилди. Хаби Алонсо, Бускетс, Хави, Иньеста, Сильва ва Фабрегас. Бирорта номинал ҳужумчи йўқ! “Алдамчи тўққизлик”да эса Сильва, Фабрегас ва ҳатто Иньеста вақти-вақти билан алмашиб турар эди.\nБу ўйинни албатта кўринг!\n7. “Барселона” – “Динамо” Киев – 0:4\nЧемпионлар Лигаси гуруҳ босқичи – 1997/1998\nВан Гал бошчилигидаги “кўк-анорранглилар”ни ўртамиёна Европа клуби шунчаки ер билан яксон қилишди. Киевликлар мўъжиза кўрсатишган эди. “Динамо”чилар шундай ҳаракат қилишардики, гўё улар майдонда битта кўп бўлиб ҳаракатланаётгандек таассурот уйғотишарди.\nЎйинни энди кўзга кўринаётган бўлажак юлдуз – Шевченко учун ҳам кўриш зарур. Ўша ўйинда у хет-трик қайд этган.\n6. “Ливерпуль” – “Барселона” – 4:0\nЧемпионлар Лигаси ярим финали – 2018/2019, жавоб учрашуви\n“Энфилд” – мистик стадион. Венгер, Фергюсон, Гвардиола – бу мураббийларнинг ҳар бири стадион атмосфераси метафизик даражада эканлиги, бу ерда мўъжизавий нимадир борлигини таъкидлашган.\nХудди шундай воқеа ўтган мавсумда ҳам содир бўлди. “Қизиллар”нинг ажойиб прессинглари, Алиссоннинг сейвлари, Арнольднинг бурчак зарбаси – ўйинни кўриш учун сабаблар бисёр. Энг қизиғи – бу мўъжиза етакчи футболчилар бўлмиш Муҳаммад Салоҳ ва Роберто Фирминосиз амалга ошди.\n“Reply” тугмасини босиш учун муносиб сабаб.\n5. “Бавария” – “Атлетико Мадрид” – 2:1\nЧемпионлар Лигаси ярим финали – 2015/2016, жавоб учрашуви\nГвардиола Симеонега қарши. Бу ўйин ҳақида афишаларда шундай ёзилганди: “Идеал ҳимояга қарши идеал ҳужум”. Мадридликллар Мюнхенга ўз уйларидаги 1:0 ҳисобини сақлаб қолиш учун ташриф буюришганди. “Бавария” эса иложи борича 2 та гол уришни мақсад қилган.\nАммо ўша куни ҳимоявий тактика иш бермади. Мюнхенликлар ўз мақсадларига эришди. Лекин Симеоне жамоаси муносиб қаршилик қилган эди. Гвардиола учун эса немислар билан халқаро аренадаги сўнгги ўйин эди. Кейинги манзил эса "Туманли Альбион" бўлди.\n4. Бразилия – Германия – 1:7\nЖаҳон Чемпионати-2014 – ярим финал\nНафақат трибунадагиларни, балки бутун дунёни шокка тушириб қўйган ўйин. “Бундестим” шунчаки фантастик тарзда ҳаракат қилди ва Мирослав Клозенинг Жаҳон Чемпионати тарихидаги энг яхши тўпурарга айланишига ёрдам берди.\nПопкорнни ғамлаб олинг ва ўйинни томоша қилинг.\n3. “Барселона” – “ПСЖ” – 6:1\nЧемпионлар Лигаси чорак финали – 2016/2017, жавоб учрашуви\nЎша куни 8 март эркаклар учун энг яхши кунга айланганди. “Барселона” ўз уйида ғалаба қозонишини ҳамма тушуниб турган эди, шу билан бирга парижликлар ҳам 4 та голни йўққа чиқарадиган ҳаваскор футболчилар эмаслигини ҳам. Аммо ўйин бутунлар бошқача кечди.\nСерхи Робертонинг голи бутун стадионни “портлашига” сабаб бўлди. “Каталония мўъжизаси” карантин пайтида кўришга арзийдиган энг зўр ўйинлардан бири.\n2. “Манчестер Юнайтед” – “Бавария” – 2:1\nЧемпионлар Лигаси финали – 1998/1999\nГари Невилл ўз автобиографиясида бу ўйин ҳақида шундай ёзади:\n“Биз ҳаммамиз чарчаган эдик. Билмадим, қаердан пайдо бўлди, аммо мен ўзимда куч топдим. Тасодифан чап қанотда пайдо бўлдим ва бурчак зарбаси ишлаб олдим. Бу афсонавий камбек эди. Шеррингем гол урди. Ҳаяжон билан голни нишонладик. Биз ўйинга қайтган эдик. Кейин эса Сульшер ғалаба голини урди ва треблга эришдик ”\nОрадан 20 йил ўтган бўлса ҳам бу ўйин миллионлаб томошабинлар қайта ва қайта томоша қиладиган, ҳаяжонга бой финаллардан биридир.\n1. “Милан” – “Ливерпуль” – 3:3, пен. 2-3\nЧемпионлар Лигаси финали – 2004/2005\nФильм олса бўладиган классик ўйин!\nКарло Анчелотти ўз хотиралари билан ўртоқлашди: “Мен шогирдларимга жуда қимматли маслаҳатни бераман: ҳеч қачон хотиржамликка берилмаслик керак. Мен 3:0 ҳисобида олдинда бориб ҳам, Чемпионлар Лигасини финалида ютқазганман.”\nРафаэль Бенитес танаффус вақтида тактикани ўзгартирди. Жеррарднинг позицияси ўзгарган эди. Бу нарса ўйин тақдирини ҳал қилди. Истанбулда “You will never walk alone” куйланган эди!\nАгар кимдир энди футбол кўришни бошлаётган бўлса ва қай ўйинни кўришни билмай боши қотган бўлса, “Истанбул мўъжизаси”ни қўйиб беринг. Бемалол у билан ўзингиз ҳам томоша қилсангиз бўлади.


ЖИГИТТИҢ ҮШ ЖУРТЫ - ҮШ МАҚТАНЫШЫ » Jarqinkeleshek Gazetasi web sayti\nJARQIN KELESHEK GAZETASI » Миллийлик » ЖИГИТТИҢ ҮШ ЖУРТЫ - ҮШ МАҚТАНЫШЫ\nЖИГИТТИҢ ҮШ ЖУРТЫ - ҮШ МАҚТАНЫШЫ\nӘзелден урпақтан-урпаққа қанымыз бенен қарысып өтип киятырған үрп-әдет, салт-дәстүрлеримиз бүгинлиги де өзиниң тәрбиялық әҳмийетин жойғаны жоқ. Солардың баслысы, “Жигиттиң үш журты” (өз журты, дайы журты ҳәм қәйин журты) ҳаққында айтылып, олар арасындағы қаналаслық қарым-қатнасықлар ҳаққында бүгинги жасларымызға жол-жоба берсек деп едик. Себеби, көпшилик жасларымыз бул үш журт былай турсын, жезде-балдыз, жеңге қәйин, бөле, абысын-шеше т.б. аталыўларын биле бермейди. Соның ушын да, туўысқан-қаналас-ағайинлердиң аталыўлардын, олар арасындағы қарым-қатнасларының мағанасын билип қойыўды жөн көрдик. Булар туўысқан-туўған, ағайинлердиң милилй аталыўларын билиўде жасларымызға сабақ болады, өзлигимизди таныў арқалы, руўхый дүньямыз тазаланып, миллий идея-қ1дириятлар менен толығып барады.\nӨЗ ЖУРТЫ - буған ата-анасы, аға-ини, апа-қарындасларынан баслап, ата тегиндеги туўысқан-қаналасларының бәри киреди. Оларды жети атадан бери санасаң, өз алдына бир қәўим-ел болып көзге түседи. Жигит соларды өз журтым, деп мақтаныш етип, бәринен де бурын солар менен жақын қарым-қатнасық орнатады. Жети атаға шекем қыз алысып, қыз бериспеўди қатаң сақлаған.\nЕнди өз журтымыздың босағасынан атлап көрейик. Жигиттиң ата-анасынан кейинги жақын туўысқан-қаналаслары аға-ини, апа-қарындаслары алдымыздан шығады. Булардың ишинде ҳәммесинен жасы үлкен туўысқан ағаның ҳуқықы бәринен де жоқары болады. Ол бир көйлекти бурын тоздырып, азлы-көпли турмыслық тәжрийбеге ийе, өзинен кейингилерге ақыл айтыўға, оларды тәртипке шақырыўға ҳуқықлы. Ини-қарындаслары ағасын сыйлап, оның айтқанын еки етпей орынлайды. “Ағасы бардың жағасы бар” деп оны өзине сүйениш-тирек етеди. Ағасы да “Иниси бардың тынысы бар” деп баўырларының ағаға хызмет көрсетиўи тийис екенлигин есине салып отырады.\nЖигиттиң ағасы болғаннан соң, жеңгеси де болыўы тәбийий. Жигит жеңгесинде сыйлаўға, ағайинлери, жат журтлар алдында оның шашбаўын көтерип, абыройын асырыўға миннетли. Ағаны ҳүрметлеп, оның алдында артық-аспай сөз айтпайды, ал жеңгеси менен ҳәзиллесиўге,ойнап-күлиўге ерикли. Ағасы болса, олардың әңгимесине қулақ аспайды, араласпайды. Жарасымлы ҳәзил-дәлкек, ойын-күлки қәйин менен жеңгени татыўлыққа, сыршыл болыўға бейимлестириди.\nЖигит үйленгеннен кейин бәсекилес жанлар өз-ара қазан-табақты қағыстырады, балалы болғаннан соң олар арасындағы қатнасықларда машқалалы орталық пайда бола баслайды. Бул аға-ининиң тәлим-тәрбиясына, парасптлығына да байланыслы болады. Деген менен туўысқанлар бири-биринен безбейди. Бундай да көпти көрген қәриялар «Ағайин татыў болса-ат көп», «Абысын татыў болса-ас көп» деп қаналасларды бирликке шақырып отырған. Буған мәни берген ата-ана үлкен улын оң жағынн тигилген ақ отаўға басқа шығарады. Еншисин бөлип береди.\nЖигиттиң қаналасларының ишинде туўысқан апа-қарындастың орны бөлек. Бир анадан туўылып, бир емшекти емискен, деген менен жат журтқа жаралған жанлар. Сонлықтан оларды ата-анасы қалай әлпешлеп өсирсе, аға-баўырлары да солай ҳүрметлеп, сыйлай биледи.\nДАЙЫ ЖУРТЫ - жигиттиң анасының туўысқан-туўғанлары «дайы журты» атанып, балалары жийен болады. Дайы журт, ҳеш қашан жийенниң кеўлин қабартпайды, қайтама «қыздан туўғанның жаты жоқ» деп баўырына тартып отырады. Олар бир-бири менен дийдарласқанда, өз-ара дәлкеклесип, айтысып-шертисип жүреди. Бурынлары жийенге жылқы айдатып, рийза қылып қайтарғанларда болған. Бул-бул ма жийенди қолында үйлендирип, басына отаў тигип алдына мал салып берген «дайы журт»лар да табылады. Қулласы, дайы менен жийен туўысқанлық жағынан бир өмир ажыралмайтуғын тулғалар.\nҚӘЙИН ЖУРТЫ - өз қызын аймалап өсирген ата-ана күйеў баланы да өз балам, деп есаплап, оған қушақ жаяды. «Пайғамбар да күйеўин сыйлаған» деп оған сый-ҳүрмет көрсетеди. Соның ушында халқымыз «Қуда мың жыллық, күйеў жүз жыллық» деп көтермелейди.\nХалық дәстүринде келин де, күйеў де қәйин атасының үйиниң төрине шықпайды, басқалардан жоқары отырыўы әдепсизлик болып есапланады. Ал, күйеў қартайған гезде бул тәртип өзгереди. «Күйеў қартайса, жийен болады» деп қәйин журт оған төрден орын береди.\nЖигиттиң қәйин журтын қәстерлеп қәдир тутыўы ийги нийет. Гейпара жигитлер төркиншил болады. Оларға «Жаман күйеў қәйинсақ» деп мин тағады. Бул қәйин журтыңды жақсы көрме дегени емес, «өз журтыңды да умытпа» деп ескертиў. Ал, келинге болса «төркиншил келин» деп мин-сын тағады. Сонлықтан да тәрбия көрген, озық ойлы жигит болмсын, қыз болсын, халықлық дәстүрди сақлап дизгинди тең услап, еки жақты да рийза етиўге тырысады. Қәйин журт дегенде, қәйин аға, қәйин бийке, кишиси-балдыз болып таралып жатады. Күйеў жигит бәрин де қәйин журты сыпатында қәдир тутады.\nЖуўмақластыра келе айтар болсақ,\n«Ағайин журты - күншил,\nДай журты - сыншыл,\nҚәйин журты- миншил, дегенди ата-бабалырымыз тегиннен айтпаған.\nХалқымыз айтқандай, «Туўысқаным - бар, қәйиним - бар, дайым - бар, қәйтип гедей қыласаң қудайым-ай». Усының өзинен-ақ, кең жазық қарақалпақ халқының ағайин-туўысқанға, жақын-жуўыққа деген мийрим-шәпәәтин, кең пейиллигин аңғарыўға болады. Жатты да жатырқамай, жақынды жанындай көретуғын, оларға қайырхомлық көрсететуғын азамат ҳәр қашан да халық ҳүрметине бөленип, жағымлы, әдепли минез-қулқы менен басқаларға үлги болады. Бүгинги жасларымыз усындай ийги нийетли халық дәстүрин жалғастырып, раўажландырса, жүзикке қас қондырғандай болады демекшимиз.\nБул арқалы халқымыз, әсиресе, жасларымыз арасында өзлигимизди таныў, миллий өрп-әдет, салт-дәстүр, қәдирияларымызды, үгит-нәсият етиў, әтирапымызда болып атырған турмыслық қарым-қатнасықларда саналы мүнәсийбетте болыў, белсенди пуқаралық позициясын қәлиплестириў, оларды Ўатан сүйиўшилик ҳәм садықлық руўхында, жоқары инсаныйлық, миллетлерара қарым-қатнасықларға (бир шаңарақта ҳәр қыйлы миллет уәкиллери болады) анық ҳәм исенимли бағдарлар бериў болып есапланады. Буларды «Мәнаўият айлықлары, әдептаныў ҳәм тәрбиялық саатлар» арқалы жасларымызға үйретип, күнделикли турмыс тәризимизге ендирсек, мақсетке муўапық болады демекшимиз.\nӨзбекстан Журналистлери дөреўшилик аўқамының ағзасы.шаблоны для dleскачать фильмы\nМүнәсибет «ЖОЛ СОРАЎ» айып ба?\nХалқымызда «Улды уяға, қызды кыяға» қутлы жерине қондырыў\nМИЛЛИЙ ҮРП-ӘДЕТ, САЛТ-ДӘСТҮРЛЕРИМИЗ\nБилип қойған жақсы...


Жумаев Хушнуд Атамуратович\nБухгалтерия ҳисоби ва ҳисоботи бошқармаси бошлиғи\nҚабул кунлари: Душанба-шанба, 08.00 дан 11.00 гача\nТел: +99871 202-04-00 (210)\nБухгалтерия хисоби ва хисоботи бошқармаси бошлиғи – бош бухгалтери\nОлий, 1997 й. Тошкент Давлат техника университети (бакалавр) (кундузги) 2001 й. Тошкент Давлат иқтисодиёт университети (магистр) (кундузги)\nмашинасозлик технологияси мухандис, давлат молиясини бошқариш\n1993-1995 йй. - «Нихол» кичик корхонаси кассир-ҳисобчиси, иқтисодчиси\n1995-1995 йй. - Ўзбекистон Давлат пахтасаноат сотиш акционерлик ассоциацияси Пахта тозалаш саноати Республика илмий маркази ҳисобчиси\n1995-2001 йй. - Ўзбекистон пахтани қайта ишлаш ва пахта маҳсулотини сотиш давлат акционерлик уюшмаси «Ўздавпахтасаноатсотиш» 2-тоифали мутахассиси, етакчи мутахассиси, молия бошқармаси бўлим бошлиғи, бухгалтерлик ҳисоби ва ҳисоботи бошқармаси бўлим бошлиғи\n2001-2003 йй. - «Ўзпахтасаноат» уюшмаси назорат-тафтиш бош бошқармаси бош инспектор-тафтишчиси, иқтисодий таҳлил ва прогнозлаштириш бошқармаси бошлиғи ўринбосари\n2003-2015 йй. - Ўзбекистон Республикаси молия вазирлиги назорат-тафтиш бош бошқармаси бош назоратчи-тафтишчиси, Пахта тозалаш саноати корхоналарида ҳисоб ва ҳисоботни тўғрилигини назорат қилиш бошқармаси Пахта тозалаш саноати корхоналарини тафтиш қилиш бўлими бошлиғи ўринбосари, бўлими бошлиғи\n2015-2017 йй. - «Ўзпахтасаноатэкспорт» холдинг компанияси Назорат тафтиш бошқармаси бошлиғи\n2017-2018 йй –“Ўзпахтасаноат”АЖ Ички назорат ва мониторинг бошқармаси бошлиғи ўринбосари\n2018-2018 йй.- “Ўзпахтасаноат”АЖ Инвестиция бошқармаси бошлиғи\n2019 -2019 йй.- “Ўзпахтасаноат”АЖ Ички назорат ва мониторинг бошқармаси бошлиғи\n2019 й.-х.в - “Ўзпахтасаноат”АЖ Бухгалтерия хисоби ва хисоботи бошқармаси бошлиғи – бош бухгалтери\n+998 (71) 202 – 04 – 00 (210)\nАкциядорлик жамиятининг дебиторлик ва кредиторлик қарздорликлари бўйича ҳисоб-китоблар тўғрисидаги ҳисоботларни ўз вақтида тайёрланишини таъминлаш, бухгалтерлик ҳисоб-китобларини ҳисоботларда ўз вақтида ва тўғри акс эттириб борилишини таъминлаш;\nбелгиланган муддатларда акциядорлик жамияти ва унга қарашли корхоналар ўртасида солиштирув далолатномаларини тузилишини ташкил этиш, бу маълумотларни тақдим этилаётган ҳисоботлар билан мутаносиблигини текшириб бориш;\nбухгалтерия ҳисобини икки ёқлама ёзув усулида юритилишини ташкил этиш;\nбухгалтерия ҳисоби узлуксизлигини таъминлаш;\nхўжалик операциялари, активлар ва пассивларни пулда баҳоланишини назорат қилиш;\nЖамият ва Жамиятга қарашли корхона ва ташкилотларда бухгалтерия ҳисоби аниқлигини ташкил этиш;\nЖамият ва Жамиятга қарашли корхона ва ташкилотларда бухгалтерия ҳисоби юритилиши юзасидан вужудга келиши мумкин бўлган муаммоларни олдиндан кўра билиш (эҳтиёткорлик);\nБухгалтерия ҳисоби кўрсаткичларининг қиёсланувчанлигини таъминлаш;\nБошқармада ва Жамиятга қарашли корхона ва ташкилотлар бухгалтериясида молиявий ҳисоботнинг бетарафлигини таъминлаш;\nҲисобот даври даромадлари ва харажатларининг мувофиқлигини таъминлаш;\nАктивлар ва мажбуриятларнинг ҳақиқий баҳоланишини назорат қилиш.


Samsung янги Galaxy Tab A8 планшетини тақдим этди – Kommers.uz\nТехнология\t7:30 | 17.12.21\nSamsung янги Galaxy Tab A8 планшетини тақдим этди\nҚурилма Европада декабрь ойи охиридан сотувга чиқарилади.\nSamsung янги Galaxy Tab A8 планшетини тақдим этди. Бу ҳақда компания расмий сайтида хабар берилди.\nМаълум қилинишича, ускуна 15,5 дюймлик WUXGA (1920х1200 пиксел) аниқлигига эга TFT-дисплей ва 2 гигагерц частотали 8 ядролик процессор билан жиҳозланган. Шу билан бирга, чипнинг ишлаб чиқарувчиси маълум қилинмаган. Galaxy Tab A8 версиясига кўра 3 ва 4 гигабайтлик оператив ҳамда 32, 64 ёки 128 гигабайтлик ўрнатилган хотира билан чиқарилади. Планшетга 4 та Dolby Atmos динамики ва 3,5 миллиметрлик қулоқчин улагичи ўрнатилган.\nБундан ташқари, планшетда 1 терабайтгача бўлган microSD хотира қартаси дастаги, Wi-Fi 5 ва Bluetooth v5.0 симсиз алоқа протоколлари, қимматроқ вариантларда эса 4G/LTE уяли алоқа модули мавжуд. 7040 миллиампер/соатлик ўрнатилган аккумулятор 15 ваттгача тезкор симли қувватлаш имконини беради.\nSamsung Galaxy Tab A8’нинг нархи маълум қилинмаган. Планшет Европада 2021 йилнинг декабрида, АҚШда эса 2022 йилнинг январида сотувга чиқарилади.\nАввалроқ Samsung Россияда смартфонлар сотуви бўйича биринчи ўринга кўтарилгани хабар қилинганди. Шунингдек, Samsung суднинг Россияда 61 та смартфон моделини сотиш тақиқига қарши апелляция бергани ҳақида хабар берилди.


Huquqburch.Uz - Солиқ қонунчилигидаги янгиликлар\nСамарқанд шаҳрида 2014 йилга мўлжалланган солиқ сиёсатининг асосий йўналишларига бағишланган семинар-йиғилиш бўлиб ўтди.\nТадбирда Республика Давлат солиқ қўмитаси мутахассислари, маҳаллий Кенгашлар депутатлари, ҳуқуқни муҳофаза қилувчи органлар, банк ва молия муассасалари ходимлари, тадбиркорлик субъектлари ҳамда оммавий ахборот воситалари вакиллари иштирок этди.\nСеминарда Президентимизнинг 2013 йил 25 декабрдаги “Ўзбекистон Республикасининг 2014 йилги асосий макроиқтисодий кўрсаткичлари прогнози ва Давлат бюджети параметрлари тўғрисида”ги қарори ҳамда Ўзбекистон Республикасининг “Солиқ ва бюджет сиёсатининг 2014 йилга мўлжалланган асосий йўналишлари қабул қилинганлиги муносабати билан Ўзбекистон Республикасининг Солиқ кодексига ўзгартиш ва қўшимчалар киритиш тўғрисида”ги қонуни мазмун-моҳияти юзасидан тадбиркорларга кенг тушунча берилди. Уларни қизиқтирган саволларга мутахассислар батафсил жавоб қайтарди.\n– Бугунги тадбирда солиқ қонунчилигидаги кўплаб ўзгаришлардан хабардор бўлдик, – дейди хусусий тадбиркор Мурод Норқулов. – Ҳисоботларни топширишдаги енгиллик ва имтиёзлар фаолиятимизни кенгайтириш ва самарали ишлашимизга ёрдам беради.


OzodDayjest: “Фоҳишаларни эмас, фаҳш бизнесининг катта наҳангларини ушлаш лозим”\n23 апрел 2021, Тошкент вақти: 01:59\nХорижий мамлакатларда фоҳишалик сабаб қўлга олинаётган аёллар орасида Ўзбекистон ватандошлари кўп учрамоқда (“Оила даврасида”, 12 апрель). Масалан, Анталия полицияси фоҳишаларга қарши рейд чоғи 100 га яқин кишини қўлга олган. Уларнинг 22 нафари Қирғизистон, 20 нафари Туркия, 14 нафари Ўзбекистон вакили экани аниқланган. Яъни ўзбекистонлик қизлар шармандали учликдан ўрин олган. Қайд этилишича, фоҳишабозликка қарши Ўзбекистоннинг ўзида ҳам рейдлар ўтказилмоқда. “Бизда чоралар бор, аммо комплекс чоралар тизими етарлича ишлаб чиқилмаган ва жорий этилмаган. Комплекс чора деганда муаммога олиб келувчи сабаблар занжирининг ҳар бир ҳалқасига зарба берилиши ва узилиши, парчалаб ташланиши тушунилади”, деб ёзади газета. Мақола муаллифига кўра, бу ўринда нафақат ахлоқий, балки ижтимоий-иқтисодий сабаблар – анча ривожланган “секс индустрия” тизими, бундан миллиардлаб даромад қилаётган катта “наҳанг”лар, қонунчиликдаги заиф томонлар, аёллар ижтимоий ҳимояси, ажрашишлар каби ўнлаб жиҳатларни инобатга олиш керак. Қайд этилишича, фоҳишабозликка қарши курашда одоб-ахлоқ дарслари, “тунги капалаклар ови” амалиёти, диний ваъзлар ва жамоатчилик фикри билангина натижага эришиб бўлмайди. Бу борада, хусусан, мазкур бизнеснинг ўртакашлари ва катта наҳангларига қарши қақшатқич зарба бериш кераклиги айтилган.\nИчки ишлар вазирлиги кўз кўриб, қулоқ эшитмаган жиноятлар кўпаяётганидан огоҳлантирди\nАрзимас маиший муаммолар, оилавий жанжаллар сабаб кўз кўриб, қулоқ эшитмаган, ўзбекчиликка ёт бўлган жиноятлар кўпайиб бормоқда (“Постда”, 7 апрель). Бу ҳақда ИИВ матбуот хизмати бўлим бошлиғи, подполковник Ўткир Хушвақтов маълум қилган. Фарғона шаҳрида яшовчи М.М. ўзаро жанжал оқибатида отаси Қ.О.ни пичоқлаб ўлдирган. Ўз ўғли билан спиртли ичимлик ичиб, улфатчилик қилишга одатланган чирчиқлик З.И. ҳам охир-оқибат фарзанди томонидан ўлдирилган. Сирдарё вилоятида яшовчи З.Я. акаси К.Я. билан жанжаллашиб қолган. Бу ҳолатни кўрган К.Я.нинг ўғли ярим тунда амакисининг уйига борган. Жиян ухлаб ётган амакисининг бошига кетмон сопи билан уриб ўлдирган. Наманган шаҳрида яшовчи И.У. эса оилавий жанжал оқибатида ҳали мактаб ўқувчиси бўлган синглиси Н.У.ни чавақлаган. “Афсуски, ҳаётимизда ҳали-ҳануз беғамлик, лоқайдлик, содир бўлаётган ҳодисаларни кўриб кўрмасликка олиш каби иллатлар мавжудлигини, орамизда тинчлик ва осойишталикни таъминлаш давлатнинг иши, бунинг менга дахли йўқ деб ўйлайдиганлар ҳам борлигини қайд этиш жоиз” деб ёзади ИИВ матбуот хизмати бўлим бошлиғи, подполковник Ўткир Хушвақтов.\nҲали 3 ёш етмаган фарзанди Фирдавсбекни ўлдиришда айбланиб, тергов қилинаётган Саидахон Тилаволдиева ҳаётига доир янги тафсилотлар маълум бўлди (“XXI аср”, 12 апрель). С.Тилаволдиева Андижон вилояти Қўрғонтепа туманида яшаган. Мактабда ўқиб юрган йиллари ўғирликда айбланган. Турмушга чиқиб, эндиликда марҳум Фирдавсбек дунёга келганидан кейин моддий қийинчилик сабаб эри билан кўп жанжаллашган. Жанжаллардан бирида ҳали икки ойлик бўлган Фирдавсбекни ёстиқ билан босиб ўлдиришга уринган. Аммо яқинлари чақалоқни қутқариб қолган. Кейин аниқланишича, у норасида фарзандини ўлдириб, қотилликни эри ва қайнонасига тўнкамоқчи бўлган.\nЭслатиб ўтамиз, жорий йил 2 апрель куни Қўқон шаҳри Туркистон кўчаси четидаги арча дарахти тагидан 3 ёшли Фирдавсбекнинг жасади топилган. С.Тилаволдиева фарзандини қаерда қолдиришни билмай, ўлдиришга мажбур бўлганини айтган: “Болани ташлагани Тошкентдан қайтиб келдим. Учкўприкка ташлагани келсам, опа йўқ экан. Кейин уни машинада Андижонга юбормоқчи бўлдим, аммо бола унамади. Кейин буни қайга олиб бораман, ишлашим керак, менга жой йўқ, буни қаерда қолдираман, деб ўйладим ва болани ўлдиришга мажбур бўлдим... Ўлдирганимдан кейин бағримга босиб ўтирдим, кечирим сўрадим”, деган С.Тилаволдиева ҳуқуқ тартибот идораларига.


Mercedes-Benz иккита янги йўлтанламас ишлаб чиқаради » Ўзбекистон янгиликлари – Zamin.uz\nMercedes-Benz иккита янги йўлтанламас ишлаб чиқаради\nMercedes-Benz иккита янги йўлтанламас ишлаб чиқаради. Гап ихчам GLB ва ўрта ўлчамдаги GLG кроссоверлари ҳақида кетмоқда.\nMercedes-Benz GLB кроссовери ҳақида маълумот интернетда бир неча йилдан бери юрган бўлса-да, у бозорга 2019 йилда чиқарилиши режалаштирилаётгани эндигина маълум бўлди. AutoBild нашрининг маълум қилишича, модел кейинги авлоддаги GLA негизида яратилади, бироқ “тўғри тўртбурчак кўринишидаги” дизайн, таги ҳимояси ва катталаштирилган клиренс олади.\nМаълум қилинишича, янги машина узунлиги 4,55 метр бўлади, бу эса Mercedes-Benz GLA’никидан 12 см узунроқдир. GLB ўз синфидаги машиналар орасида энг катта юкхоналардан бирига эга бўлади. Машина йўлтанламасга хос кўринишга эга бўлишига қарамай, унинг стандарт версияси олди приводли бўлади. Шу билан бирга компания автомобилнинг йўлтанламаслик кўрсаткичларини кучайтирувчи офф-роуд пакетини таклиф қилиши кутилмоқда.\nМашинанинг двигателлари орасида 252 от кучига эга двигатель бўлади. Шунингдек, 300 ва 450 от кучига эга двигателлар бўлиши ҳам кутилмоқда. Шунингдек, машина гибрид ва электр двигателларга эга бўлиши ҳақида гаплар юрибди.\nМаълумотларга кўра, Mercedes-Benz яна битта йўлтанламас – GLG моделини ишлаб чиқариш истиқболларини кўриб чиқмоқда. Модел ўлчамлари бўйича кейинги авлоддаги GLE’никига яқин бўлади, бироқ G-Class услубидаги кўринишда яратилади.\nШунингдек, Mercedes-Benz’нинг яна бир янги модели кичик ўлчамли A-Class седани бўлади. Бу моделнинг илк намойиши бир неча кундан кейин Франкфурт автосалонида бўлиб ўтади.\n17:45 / 02-09-2017\n23:38 / 15-01-2017\n08:33 / 10-01-2017\n18:18 / 05-08-2016\nMercedes-Benz ноқулай йўл шароитлари учун мўлжалланган универсал автомобил ишлаб чиқаради\n01:13 / 19-06-2016